Hukuman bukan cara selesaikan masalah disiplin murid, kata pakar

Pakar tidak menggalakkan golongan pendidik untuk menggunakan pendekatan hukuman sebagai cara menangani masalah disiplin kerana ia akan mencetuskan perasaan memberontak dengan tingkah laku negatif.Mereka memberitahu MalaysiaNow, kaedah lebih produktif adalah menyelesaikan akar kepada masalah itu berbanding respons secara terus terhadap perilaku yang ditunjukkan.Hal ini dibangkitkan susulan beberapa laporan berkenaan murid sekolah menengah di Kelantan yang menulis perkataan mencarut di baju sekolah terhadap guru sekolah mereka selepas tamat peperiksaan Sijil Pelajaran Malaysia (SPM).Murid-murid tersebut kemudian didakwa di mahkamah mengikut Seksyen 4, Akta Kesalahan Kecil 1955 yang jika disabitkan kesalahan boleh didenda RM100.Dalam satu laporan lain, seorang murid dikatakan membuang buku ke dalam sungai bagi meraikan peperiksaan yang selesai dijalaninya.Kesemua kejadian tersebut mencetuskan kemarahan orang ramai di media sosial dan mencadangkan agar tindakan disiplin perlu dilaksanakan ke atas murid-murid tersebut.Antara cadangan yang diutarakan adalah penggunaan sistem dimerit yang memberikan markah sepanjang pengajian mereka bagi peluang pekerjaan dan kemasukan universiti.Bagaimanapun, bagi seorang pengamal pendidikan awal kanak-kanak, Putri Afzan Maria Zulkifli berkata hukuman tidak harus menjadi pilihan utama dalam menyelesaikan masalah disiplin.Katanya, ada perbezaan antara menyelesaikan masalah hanya pada permukaan dan menyelesaikan sesuatu masalah pada akarnya, kerana isu disiplin adalah masalah yang terus berlaku di sekolah.Kebiasaannya, Putri berkata, kekurangan jalinan hubungan antara guru dan murid disebabkan tekanan untuk menyelesaikan silibus dan terpaksa menyiapkan kertas kerja tidak memungkinkan mereka membina hubungan rapat.Katanya, tanpa hubungan baik antara guru dan murid, tidak akan timbul kepercayaan sesama mereka.“Guna hukuman lebih berat atau selesaikan masalah disiplin dengan pendekatan keras bukan penyelesaian jangka panjang,” katanya kepada MalaysiaNow.“Ia hanya akan buat mereka lebih memberontak.”Katanya, sebaliknya kementerian pendidikan harus meningkatkan kesedaran dalam kalangan guru, pembuat dasar dan ibu bapa tentang kepentingan membesarkan anak-anak dengan nilai dan etika yang baik dan menambah golongan dewasa perlu memberikan kerjasama dalam membantu anak-anak bermasalah.Beliau turut menggesa kementerian untuk menilai semula pendidikan Islam dan moral di sekolah supaya ia betul-betul “berfungsi”.“Apakah subjek-subjek tersebut diajar hanya untuk lulus periksa?”Presiden Parent Action Group for Education Noor Azimah Abdul Rahim turut bersetuju hukuman tidak akan menyelesaikan isu disiplin.Azimah memberitahu MalaysiaNow tindak tanduk negatif adalah petunjuk kepada masalah kesihatan mental, kerana murid-murid tidak tahu bagaimana untuk mendapatkan bantuan.Katanya, pakar kaunseling profesional boleh berperanan dalam membantu murid sedemikian.“Pastikan pakar kaunseling di sekolah betul-betul layak dan dilatih secara profesional bagi menangani isu-isu demikian dari mula hingga selesai.“Mereka mesti terdiri daripada pakar-pakar sepenuh masa, bukannya guru-guru separuh masa,” katanya.Bagaimanapun, kata Putri, sistem sokongan harus disediakan agar murid boleh berkongsi masalah mereka.“Secara saintifik, ketika anak-anak menunjukkan perilaku, ia adalah disebabkan ketidakpuasan emosi. Jadi, tingkahlaku yang kita tengok dari remaja-remaja tersebut mungkin kerana itu.”Namun Putri dan Azimah bersetuju bahawa guru-guru hanya boleh melakukan peranan sehabis baik ketika berdepan dengan murid, namun, adalah tanggungjawab ibu bapa untuk menanam nilai-nilai yang baik dalam diri anak-anak.“Peranan ibu bapa tidak boleh dibuat main-main.“Ibu bapalah yang bertanggungjawab untuk membentuk mereka dengan nilai-nilai yang baik. Sementara guru-guru adalah penyokong,” kata Azimah.


Gagal tolak belanjawan, wakil rakyat PH dikecam pengguna media sosial

Pakatan Harapan (PH) terus menerima kecaman orang ramai di media sosial, kira-kira 24 jam selepas Belanjawan 2021 diluluskan di peringkat dasar dengan mudah apabila majoriti ahli Parlimennya termasuk Ketua Pembangkang Anwar Ibrahim tidak meminta undi belah bahagi.Perkembangan itu, menimbulkan rasa tidak puas hati penyokong yang menjangkakan ahli Parlimen PH menolak Belanjawan 2021 selepas pelbagai kenyataan dikeluarkan mereka mengatakan ia bukan satu rancangan perbelanjaan yang baik.Tinjauan MalaysiaNow di Facebook mendapati rata-rata orang ramai masih mempersoal tindakan mengejut wakil rakyat PH yang dilihat mengubah rancangan di saat akhir meskipun menegaskan tidak akan menyokong Belanjawan 2021 beberapa jam sebelum ucapan penggulungan Menteri Kewangan Tengku Zafrul Aziz bermula.Antara yang marah ialah Exco Selangor, Teng Chang Kim yang menyelar Ahli Parlimen Batu Kawan Kashturi Patto daripada partinya DAP kerana gagal menunaikan janji untuk menolak belanjawan kerajaan Perikatan Nasional (PN).“Kalau kamu tidak berdiri di Parlimen untuk membantah, jangan kata di FB kamu membantah.“Malu,” tulisnya di Facebook dipercayai merujuk kepada kenyataan Kashturi, beliau menentang Belanjawan 2021 yang dimuat naik beberapa jam sebelum ucapan penggulungan menteri kewangan.Semalam, pengundian Belanjawan 2021 ditunggu-tunggu kerana kegagalan mendapatkan sokongan majoriti akan menyebabkan kerajaan pimpinan Muhyiddin Yassin tumbang dan pilihan raya umum mengejut di musim pandemik perlu diadakan.Sementara itu, ramai pengguna media sosial turut mempertikaikan keputusan ahli Parlimen PH yang enggan berdiri bagi meminta undi belah bahagi.“Kalau kamu tidak berdiri di Parlimen untuk membantah, jangan kata di FB kamu membantah.Sebanyak 15 orang ahli Parlimen diperlukan sebagai syarat undi belah bahagi boleh dijalankan.Bagaimanapun, hanya 13 orang yang berdiri.Pengguna Facebook, Adam Mukhriz Mohd Muhayeddin menyifatkan tindakan wakil rakyat pembangkang tersebut sebagai sesuatu yang tak pernah dijangka.“Selama hari ini pembangkang kecoh tak nak Jasa lah, belanjawan ni perlu ditolak lah. Hari ini nak bangun berdiri pun tak ada sorang pun berani!”Manakala, MD Zaki pula percaya Anwar tidak pernah memiliki bilangan majoriti yang “kukuh” dan “meyakinkan” seperti diumumkan sebelum ini.“Sokong atau tak, Anwar sedar dia tak ada nombor. Kalau sokong PN akan tumbang, tetapi belum tentu dia jadi PM 9.“Kesimpulannya, segalanya adalah tentang cita-cita beliau semata-mata,” tulisnya di Facebook.Bagaimanapun, terdapat juga yang berterima kasih terhadap tindakan ahli Parlimen PH sehingga menyebabkan belanjawan tersebut lulus dengan mudah.“Pembangkang gagal untuk undi belah bahagi kerana tak cukup 15 orang bangun. Belanjawan 2021 lulus. Terima kasih semua ahli Parlimen yang menyokong,” tulis Abdul Malek II di Facebook.Semalam MalaysiaNow melaporkan terdapat arahan saat akhir diberikan Anwar kepada para pemimpin PH menyebabkan ahli Parlimen DAP dan PKR tidak meminta undi belah bahagi sehingga menyebabkan Belanjawan 2021 diluluskan dengan mudah.Difahamkan, Anwar mengeluarkan arahan itu kepada ahli-ahli Parlimen PH selepas bekas perdana menteri, Najib Razak menarik diri daripada percubaan untuk menggagalkan Belanjawan 2021.


KM Sarawak sambut baik lantikan 8 ahli Parlimen GPS dalam Kabinet

Ketua Menteri Sarawak Abang Johari Openg hari ini mengalu-alukan langkah Perdana Menteri Ismail Sabri Yaakob yang melantik lapan ahli Parlimen dari GPS bagi menganggotai barisan Kabinet yang diketuai beliau, termasuki Ahli Parlimen Santubong Wan Junaidi Tuanku Jaafar sebagai menteri yang memegang portfolio Parlimen dan undang-undang.Bercakap ketika lawatan ke Kuching hari ini, beliau menyuarakan sokongannya dalam lantikan dua ahli Parlimen Sarawak dari Bersatu sebagai timbalan menteri, mengatakan barisan Kabinet itu akan memperkukuhkan pentadbiran Ismail.“GPS mempunyai empat menteri penuh dan juga empat timbalan menteri. Dan dua orang dari Bersatu, Willie Mongin dan Ali Biju.“Kita ada empat menteri penuh dan enam timbalan menteri dari Sarawak,” katanya.Beliau turut berharap menteri yang dilantik akan menumpukan usaha dalam menyelesaikan krisis Covid-19.“Harap dengan kestabilan kerajaan persekutuan sekarang kita dapat selasaikan masalah yg dihadapi negara termasuk untuk pulihkan ekonomi.“Apa yang perlu adalah menggalas tanggungjawab dan amanah untuk sama-sama kerja dengan PM dengan pendekatan Keluarga Malaysia.”Wan Junaidi sebelum ini memegang jawatan menteri pembangunan usahawan dan koperasi dalam pentadbiran Muhyiddin Yassin.Sementara itu, Ahli Parlimen Petra Jaya Fadillah Yusof kekal memegang jawatan menteri kerja raya pada masa sama, Ahli Parlimen Kapit Alexander Nanta Linggi dan Ahli Parlimen Batang Sadong Nancy Shukri mengekalkan portfolio mereka sebelum ini.Ahli Parlimen Mukah Hanifah Taib juga dilantik semula sebagai timbalan menteri di Jabatan Perdana Menteri yang memegang porfolio hal ehwal Sabah dan Sarawak dan Ahli Parlimen Lawas Henry Sum Agong mengekalkan jawatannya sebagai timbalan menteri pengangkutan.Mongin and Ali pula dilantik semula sebagai timbalan menteri industri perladangan dan komoditi dan timbalan menteri tenaga dan sumber asli.Ahli Parlimen Kanowit Aaron Ago Dagang dilantik sebagai timbalan menteri kesihatan sementara Ahli Parlimen Limbang Hasbi Habibollah kekal memegang jawatan timbalan menteri luar bandar.


Fahmi berang selepas akhbar petik pakar ramal OPR naik

Menteri Komunikasi dan Digital Fahmi Fadzil dikritik pengguna media sosial selepas meluahkan kemarahan dengan sebuah laporan biasa oleh sebuah akhbar yang memetik penganalisis sebagai menjangkakan Kadar Dasar Semalaman (OPR) akan naik dalam beberapa bulan ini.
Laporan Berita Harian itu antara lain melaporkan penganalisis menjangkakan Bank Negara Malaysia (BNM) menaikkan OPR sebanyak 25 mata peratusan seawal Julai ini.
Pandangan pakar itu berdasarkan unjuran perkembangan ekonomi yang dipacu permintaan domestik kukuh ekoran pemulihan pekerjaan dan paras pendapatan lebih baik.
Bagaimanapun, Fahmi yang sebelum ini dikritik di sebalik pendekatan beliau menguruskan kebebasan akhbar, menyifatkan laporan itu "fitnah".
"Ini Fitnah. Rencana dengan jelas kata ini pandangan penganalisis, bukan keputusan bank negara mahupun kerajaan," katanya dalam catatan di Facebook.
"Berita Harian Online wajib betulkan dan jelaskan.”
Ia kemudian diikuti dengan Fahmi mengumumkan akan berjumpa dengan pengurusan akhbar tersebut.
Komen Fahmi itu mengundang kritikan pengguna media sosial yang menasihatkan beliau supaya memahami laporan yang diterbitkan.
Ramai pengguna media sosial turut menekankan perkataan "dijangka" yang bermakna kenaikan OPR itu tidak semestinya akan berlaku.
"YB Fahmi Fadzil cuba faham sikit. Dia cakap dijangka bukannya dia cakap sah akan naik. Cari kamus dewan bahasalah YB cari apa maksud dijangka," tulis pengguna Facebook Faizal Ariffin.
"Dijangka. Maknanya diambil dari sumber-sumber yang buat kajian.
“Benda mudah pun gelabah," tulis seorang lagi pengguna Facebook Firdaus Saleh.
"Ini jangkaan dari analisis. Celah mana fitnahnya.
“Benda ini dikira fitnah, serius lah YB.. Bukan PH wira kebebasan bersuara ke?" kata pengguna Facebook Khairil Anwar.
Sementara itu, pengguna media sosial yang dilihat bersetuju dengan pandangan Fahmi menggesa supaya syarikat akhbar itu dikenakan tindakan tegas.
"Panggil editor kanan bagi surat tunjuk sebab, suruh dia sediakan jawapan dalam masa 48jam/2hari.
“Kena tegas tanpa beri muka kepada pihak yang terbabit!" tulis salah seorang pengguna Facebook Shidi Shidiamin di ruangan komen itu.
Ini bukan kali pertama Fahmi menerima kritikan ramai sejak menyandang portfolio itu, yang sebahagian besarnya dilihat sebagai bertanggungjawab ke atas organisasi media di negara ini.
Awal bulan ini, beliau mempersoalkan hasil tinjauan yang dijalankan oleh beberapa agensi media pada 100 hari pertama kerajaan, berkata penemuan itu tidak boleh dipercayai dan tidak benar-benar mencerminkan pandangan rakyat.


Gagal fail pembelaan, ketua hakim syarie mohon penghakiman ingkar terhadap Lokman

Mohd Na’im Mokhtar memohon untuk memasukkan penghakiman ingkar terhadap Lokman Noor Adam kerana gagal memfailkan pernyataan pembelaan bagi menjawab saman ketua hakim syarie itu berhubung dakwaan gangguan seksual yang dimuat naik dalam Facebook dan YouTube milik bekas ahli Majlis Tertinggi Umno berkenaan.Na’im memfailkan permohonan itu menerusi Tetuan Akberdin & Co di Pejabat Pendaftar Mahkamah Tinggi di Kuala Lumpur semalam.Penghakiman ingkar adalah perintah yang dikeluarkan oleh mahkamah bagi mengesahkan tuntutan dibuat oleh plaintif (individu yang menyaman) selepas defendan (individu yang disaman) gagal memfailkan pembelaan mengikut masa yang ditetapkan iaitu dalam tempoh 14 hari daripada tarikh saman itu diserahkan.Difahamkan, Lokman selaku defendan gagal memfailkan pernyataan pembelaan selepas tempoh pemfailan itu dilanjutkan sehingga 11 Februari lepas.Perkara itu disahkan peguam Akberdin Abdul Kader yang mewakili Na’im ketika dihubungi pemberita hari ini.Pada 17 Januari lepas, Na’im, 54, memfailkan saman atas kapasiti peribadi dengan menuntut ganti rugi berjumlah RM30 juta daripada Lokman berhubung dakwaan gangguan seksual terhadap beberapa wanita termasuk seorang “Datin”.Berdasarkan pernyataan tuntutan, Na’im yang juga ketua pengarah di Jabatan Kehakiman Syariah Malaysia mendakwa Lokman telah memfitnahnya dengan membuat kenyataan menerusi dua siaran langsung di Facebook “Lokman Noor Adam Official” pada 10 Januari dan 13 Januari lepas.Na’im mendakwa defendan juga memuat naik siaran langsung itu di YouTube miliknya masing-masing pada 10 Januari dan 14 Januari selain memuat naik tiga hantaran fitnah terhadap beliau di Facebook milik defendan pada 11 Januari dan 13 Januari lepas.Dakwa plaintif, kenyataan fitnah itu membawa maksud antaranya beliau seorang penunggang agama, gagal menjadi pemimpin berkredibiliti dengan akhlak terpuji dan dihormati serta memberi teladan yang baik kepada masyarakat serta mencemarkan imej dan institusi Jabatan Kehakiman Syariah.Oleh itu, plaintif menuntut ganti rugi am yang akan ditaksir oleh mahkamah, ganti rugi teladan, teruk dan punitif masing-masing berjumlah RM10 juta, faedah, serta relif lain yang difikirkan wajar oleh mahkamah selain permohonan maaf daripada defendan yang dimuat naik di media sosial.


Mat Sabu lantik pemimpin PH terajui agensi utama sektor pertanian

Kementerian Pertanian dan Keterjaminan Makanan yang diketuai Presiden Amanah Mohamad Sabu hari ini menamakan tiga pemimpin partinya untuk menerajui agensi utama di bawah kementerian itu, dengan dua lagi pengerusi dilantik masing-masing daripada PKR dan DAP.
Ini sekali gus menjadikan agensi berkaitan pertanian dikuasai oleh ahli politik Pakatan Harapan (PH).
Tiga pemimpin Amanah itu termasuk Faiz Fadzil yang dilantik mempengerusikan Lembaga Kemajuan Ikan Malaysia (LKIM) dan Mahfuz Omar dilantik sebagai pengerusi Lembaga Pertubuhan Peladang (LPP).
Kedua-dua pemimpin itu bertanding atas tiket PH dalam pilihan raya umum tahun lalu tetapi tewas.
Sementara itu, bekas ahli Dewan Undangan Negeri (Adun) Amanah dari Perak, Aminuddin Zulkipli dilantik sebagai pengerusi Lembaga Pemasaran Pertanian Persekutuan (Fama).
Dua lagi, Azman Ismail dari PKR serta Sheikh Umar Bagharid Ali dari DAP masing-masing diberikan tanggungjawab menerajui Institut Penyelidikan dan Kemajuan Pertanian Malaysia (Mardi) dan Lembaga Perindustrian Nanas Malaysia (LPNM).
Mohamad atau lebih dikenali sebagai Mat Sabu dalam satu kenyataan berkata Perdana Menteri Anwar Ibrahim meluluskan pelantikan itu.
Katanya, pelantikan itu berdasarkan "pengalaman luas mereka" dalam pelbagai bidang termasuk dalam penggubalan dasar, pengurusan dan pentadbiran.
"Saya yakin dengan pengetahuan, kredibiliti dan pengalaman yang dimiliki oleh mereka dalam menerajui dan mengalas amanah serta tanggungjawab dalam menyokong dan memastikan pembaharuan selari dengan aspirasi Malaysia Madani.
“Tahniah saya ucapkan pada semua yang dilantik," kata Mohamad, merujuk kepada frasa yang digunakan Anwar untuk menjenamakan pentadbirannya.
Terdapat beberapa ahli politik dari PH dan sekutu barunya Umno dilantik untuk mengetuai syarikat berkaitan kerajaan, badan berkanun dan agensi kerajaan, meskipun gabungan itu berjanji untuk menghapuskan lantikan politik.
Anwar bagaimanapun mempertahankan pelantikan itu, berkata mereka yang diberi jawatan berkenaan layak memainkan peranan itu dan tertakluk kepada "peraturan yang lebih ketat", manakala Setiausaha Agung DAP Anthony Loke juga mewajarkan pelantikan itu dengan mengatakan mereka tidak berada dalam jawatan berkaitan perniagaan.
Sementara itu, timbalan Anwar, Ahmad Zahid Hamidi yang juga presiden Umno, berkata pelantikan itu akan diteliti oleh sekretariat kerajaan yang diketuai oleh Setiausaha Agung Umno Asyraf Wajdi Dusuki.
Namun, Asyraf sendiri dilantik sebagai pengerusi Majlis Amanah Rakyat (Mara), agensi terbesar yang memperkasakan ekonomi Bumiputera di negara ini.
Pemimpin Umno lain yang dilantik mengetuai agensi kerajaan termasuk bekas Ahli Parlimen Kepala Batas Reezal Merican Naina Merican yang dinamakan sebagai pengerusi Matrade dan Ketua Badan Perhubungan Umno Kelantan Ahmad Jazlan Yaakub diberi tanggungjawab menerajui Felcra Berhad.
Beberapa ahli politik PKR turut diberi jawatan tertinggi, termasuk Ahli Parlimen Ledang Syed Ibrahim Syed Noh sebagai pengerusi bukan eksekutif Perbadanan Ekonomi Digital Malaysia (MDEC), sebuah agensi di bawah kementerian komunikasi dan digital yang diketuai oleh Ketua Penerangan PKR Fahmi Fadzil.
Sementara itu, Ahli Parlimen Balik Pulau dari PKR Bakhtiar Wan Chik dinamakan untuk mengetuai cabang pelaburan milik kementerian itu MyCreative Ventures Sdn Bhd, dan Abdullah Sani Abdul Hamid, yang tewas di Kapar pada pilihan raya lepas, dilantik sebagai pengerusi Tekun Nasional.


Zahid akan ambil tindakan undang-undang terhadap Dr Mahathir

Ahmad Zahid Hamidi hari ini menafikan dakwaan Dr Mahathir Mohamad yang mengatakan presiden Umno itu menemuinya untuk meminta bantuan bagi melepaskan diri dari kes jenayah di mahkamah sekali gus mengarahkan peguamnya untuk memfailkan surat tuntutan supaya pemimpin veteran itu memohon maaf.Menurut Zahid beliau hanya datang ke rumah Mahathir bersama pemimpin parti lain selepas dijemput untuk menyokongnya dalam pembentukan kerajaan perpaduan.“Mana mungkin saya minta digugurkan tuduhan di hadapan ramai. Saya tidak pernah sekali pun meminta Tun untuk berbuat demikian,” katanya dalam satu hantaran Facebook hari ini.Beliau juga berkata tidak mungkin melobi bagi tujuan itu sebelum Mahathir menjadi perdana menteri ketujuh kerana beliau adalah timbalan perdana menteri dan tiada sebarang siasatan rasuah dan belum dikenakan pertuduhan.“Saya telah mengarahkan peguam saya untuk mengeluarkan ‘letter of demand’ (LOD) kepada Tun Mahathir untuk dia memohon maaf atas pembohongannya,” katanya.Pada sidang media di Putrajaya hari ini, Mahathir berkata Zahid pernah cuba berbaik dengan beliau.“Tetapi saya dah tahu masalah Zahid, dia ada kemungkinan akan ditahan pasal kes jenayah yang dilakukan olehnya,” katanya.Ahli Parlimen Langkawi itu juga berkata beliau mendapat tahu selepas Umno kembali menjadi kerajaan, Zahid masih berusaha untuk mendapatkan bantuan bagi membebaskan diri daripada pendakwaan di mahkamah.“Itu Zahid.. dan dia mahu siasatan terhadapnya dihentikan, itu benar,” kata Mahathir.Zahid berdepan 87 pertuduhan di mahkamah termasuk 47 kes jenayah pecah amanah, rasuah dan pengubahan wang haram berkait Yayasan Akalbudi.Baki 40 kes lagi yang dihadapi beliau adalah berkaitan penerimaan suapan daripada syarikat yang menjalankan sistem visa luar negara.Sebelum dakwaan yang dikeluarkan Mahathir hari ini, ahli Parlimen Pagoh Muhyiddin Yassin terlebih dahulu mendedahkan peristiwa serupa di mana beliau didatangi Zahid bersama fail kes jenayahnya di mahkamah.Pertemuan itu adalah bagi meminta bantuan Muhyiddin untuk campur tangan dalam kesnya di mahkamah ketika beliau baru sahaja beberapa hari dilantik sebagai perdana menteri selepas Pakatan Harapan (PH) tumbang.MalaysiaNow juga turut mendedahkan perincian pertemuan itu di mana Muhyiddin bertegas untuk tidak menghiraukan permintaan Zahid dan memintanya untuk lawan di mahkamah bagi membuktikan beliau tidak bersalah.Zahid juga menafikan dakwaan Muhyiddin dan sanggup melakukan sumpah laknat bagi membuktikan beliau tidak berbohong.Bagaimanapun, tiada sebarang tindakan undang-undang diambil terhadap Muhyiddin yang juga pengerusi Perikatan Nasional itu.


Gelaran Datuk Farid Kamil, Boy Iman ditarik balik

Anugerah Darjah Kebesaran Negeri Pahang yang membawa gelaran Datuk kepada dua pelakon dan penerbit, Farid Kamil serta Boy Iman antara yang ditarik balik dan dibatalkan, kata Setiausaha Kerajaan Negeri Sallehuddin Ishak.Sallehuddin yang juga pendaftar darjah kebesaran negeri berkata perintah tersebut dibuat atas perintah Sultan Pahang Sultan Abdullah Sultan Ahmad Shah dan surat penarikan balik pengurniaan darjah kebesaran terhadap mereka berkuat kuasa 1 Februari lalu.Turut dibatalkan ialah pengurniaan darjah kebesaran juga membawa gelaran Datuk kepada dua ahli perniagaan tempatan iaitu Wong Shee Kai @ Ricky dan Syed Mohammad Faiz Syed Azemman serta ahli perniagaan wanita warga Vietnam, Tran Thi [email protected]Surat penarikan terhadap Wong dan Tran Thi Mai juga berkuat kuasa pada 1 Februari lalu, manakala surat Syed Mohammad Faiz berkuat kuasa 12 Nov 2020.Farid Kamil atau nama sebenarnya Farid Kamil Zahari dan Boy Iman atau Noruliman A. Rahman serta tiga lagi yang dinamakan merupakan penerima Darjah Indera Mahkota Pahang (DIMP) yang membawa gelaran Datuk sebelum ini.“Penama tidak dibenarkan memakai sebarang gelaran yang dikurniakan dan perlu mengembalikan Darjah Kebesaran yang dikurniakan kepada Pejabat Setiausaha Kerajaan Pahang selaras dengan Undang-undang Darjah-darjah Kebesaran dan Bintang-bintang Negeri Pahang,” katanya menerusi kenyataan di sini, hari ini.Tiada alasan penarikan gelaran itu diberikan, namun difahamkan semua individu terlibat pernah didakwa di mahkamah atas pelbagai kesalahan seperti jenayah, menipu dan rasuah.Selain itu, Wong yang juga pengasas sebuah syarikat juga kini disenaraikan sebagai orang dikehendaki berhubung kesalahan di bawah Akta Pencegahan Pengubahan Wang Haram, Pencegahan Pembiayaan Keganasan dan Hasil daripada Aktiviti Haram 2001.Pada 18 Ogos 2019, kerajaan negeri Pahang mengisytiharkan beberapa pembaharuan dalam tatacara penganugerahan pingat dan darjah kebesaran negeri, yang antara lain menyatakan siasatan serta-merta perlu dibuat terhadap penerima darjah kebesaran yang dikaitkan dengan salah laku, ketidakjujuran, kekurangan integriti atau perkara yang mencemarkan nama baik penerima.


Peguam Umno bebas tuduhan pengubahan wang haram bernilai RM15 juta

Penasihat Undang-Undang Umno Mohd Hafarizam Harun, hari ini dilepas dan dibebaskan oleh Mahkamah Sesyen dari tiga pertuduhan pengubahan wang haram berjumlah RM15 juta, yang didakwa diterima daripada bekas perdana menteri Najib Razak.Hakim Suzana Hussin memutuskan demikian, selepas timbalan pendakwa raya Ishak Mohd Yusoff memaklumkan kepada mahkamah bahawa pihak pendakwaan menarik balik ketiga-ketiga pertuduhan terhadap Mohd Hafarizam, selepas beliau bersetuju untuk kesemua kesnya dikompaun.“Berdasarkan permohonan dari timbalan pendakwa raya dan kompaun yang telah dijelaskan dalam kes ini, mahkamah melepas dan membebaskan tertuduh daripada ketiga-tiga pertuduhan. Wang jaminan (RM200,000) dipulangkan,” kata Suzana.Peguam Hasnal Rezua Merican yang mewakili Mohd Hafarizam memaklumkan, bahawa kompaun yang ditawarkan pihak pendakwaan telah dijelaskan, dan memohon supaya anak guamnya dilepas dan dibebaskan daripada ketiga-tiga pertuduhan.“Berdasarkan kepada prinsip bahawa kompaun tidak boleh ‘stand together’ dengan pertuduhan, ini bermakna kesalahan yang dilakukan telah diselesaikan secara kompaun. Apabila kompaun telah dijelaskan pertuduhan baru tidak boleh dikenakan, oleh itu saya mohon mahkamah supaya anak guam saya dilepaskan dan dibebaskan,” katanya.Ishak tidak membantah permohonan peguam itu. Hari ini kes itu ditetapkan untuk pengurusan kes.Sebelum ini mahkamah menetapkan 12 Ogos depan untuk perbicaraan kes berkenaan.Sementara itu, Hasnal Rezua ketika ditemui pemberita berkata kompaun berjumlah RM590,587.26 telah dijelaskan anak guamnya semalam.Mohd Hafarizam, 49, pula berkata beliau berterima kasih kepada Peguam Negara Idrus Harun, yang telah bersetuju untuk menarik balik pertuduhan terhadapnya dan mahkamah yang telah melepaskan dan membebaskannya daripada pertuduhan itu.“Saya amat bersyukur kepada Allah S.W.T kerana pada akhirnya saya dapat meneruskan hidup saya sebagai ‘free man’. Pertuduhan ini memberi kesan amat besar ke atas kehidupan, keluarga dan profesion saya,” katanya.Mengikut pertuduhan pertama, Mohd Hafarizam didakwa melibatkan diri dalam pengubahan wang haram dengan menerima wang berjumlah RM7.5 juta, yang merupakan hasil daripada aktiviti haram melalui sekeping cek AmIslamic Bank Berhad milik Najib bertarikh 16 April 2014, yang dimasukkan ke dalam akaun firma guamannya, Tetuan Hafarizam Wan & Aisha Mubarak.Peguam itu yang mewakili Najib dalam beberapa kes saman sivilnya, didakwa melakukan perbuatan tersebut di CIMB Bank Berhad, Pusat Dagangan Dunia Putra, Jalan Tun Ismail di sini, pada 17 April 2014.Dia didakwa mengikut Seksyen 4(1)(a) Akta Pencegahan Pengubahan Wang Haram, Pencegahan Pembiayaan Keganasan dan Hasil Daripada Aktiviti Haram 2001, yang boleh dihukum di bawah Seksyen 4(1) akta sama, memperuntukkan hukuman penjara maksimum lima tahun dan denda sehingga RM5 juta atau kedua-duanya, jika sabit kesalahan.Bagi pertuduhan kedua dan ketiga, Mohd Hafarizam didakwa menerima wang berjumlah RM4 juta dan RM3.5 juta, yang merupakan hasil daripada aktiviti haram melalui dua keping cek AmIslamic Bank Berhad milik Najib bertarikh 7 November 2014 dan 21 Januari 2015, yang dimasukkan ke dalam akaun firma guaman sama.Dia dituduh melakukan perbuatan itu antara 12 November 2014 dan 12 Feb 2015 di tempat sama, mengikut Seksyen 4(1)(b) akta sama, memperuntukkan hukuman penjara maksimum 15 tahun dan denda tidak kurang daripada lima kali ganda jumlah atau nilai hasil daripada aktiviti haram atau peralatan kesalahan itu pada masa kesalahan itu dilakukan atau RM5 juta, yang mana lebih tinggi, jika sabit kesalahan.Pada 3 Ogos tahun lepas, Mohd Hafarizam dilepas tanpa dibebaskan oleh Mahkamah Tinggi atas dua pertuduhan pengubahan wang haram berjumlah RM15 juta, namun pada hari yang sama dia didakwa semula atas tiga pertuduhan itu membabitkan nilai sama.


Hampir 66% populasi dewasa Malaysia lengkap vaksinasi Covid-19

Sebanyak 47.2% populasi keseluruhan di Malaysia atau seramai 15,429,300 individu telah lengkap menerima dua dos suntikan vaksin Covid-19 setakat semalam, menurut Jawatankuasa Khas Jaminan Akses Bekalan Vaksin Covid-19 (JKJAV).Menerusi perkongsian infografik di laman Twitter rasminya hari ini, JKJAV memaklumkan setakat semalam juga, seramai 20,115,233 individu atau 61.6% sudah menerima dos pertama, menjadikan kumulatif pemberian vaksin menerusi Program Imunisasi Covid-19 Kebangsaan (PICK) kini sebanyak 35,519,754 dos.Berdasarkan perkongsian maklumat itu juga, peratusan populasi dewasa yang menerima kedua-dua dos meningkat kepada 65.9% setakat semalam berbanding 65.1%, pada Rabu.Sementara itu, vaksinasi harian semalam merekodkan sebanyak 369,280 dos diberikan, iaitu 187,645 merupakan dos kedua dan baki 181,635 adalah dos pertama.PICK dilancarkan pada 24 Februari lepas bertujuan melaksanakan program vaksinasi bagi membendung pandemik Covid-19 di seluruh negara.


Di pedalaman Kedah, air bersih masih lagi impian penduduk kampung

Walaupun sudah lebih 60 tahun Malaysia merdeka, namun masih wujud rakyat di negara ini yang masih sukar mendapatkan keperluan asas seperti bekalan air bersih di rumah mereka.Di Kampung Iboi, sebuah kawasan pedalaman di Baling, Kedah. Air yang dicatu adalah hakikat kehidupan harian mereka.Tidak seperti di kebanyakan tempat di negara ini, penduduk Kampung Iboi hanya mendapat akses kepada bekalan air dari 12 tengah malam hingga pukul 2 petang dari Syarikat Air Darul Aman (Sada).Walaupun sudah lama menyuarakan permasalahan tersebut Sada memberitahu penduduk kampung masalah tekanan air rendah di rumah pam sebagai punca kepada masalah ini.Seorang peniaga membasuh cawan dengan keadaan air yang kecil di Kampung Iboi, Kupang, bekalan air akan putus setiap hari pada jam dua petang sehingga 12 tengah malam.Pengerusi Bekalan Air Masyarakat Kampung Iboi Malik Arshad berkata keadaan rumah pam Sada untuk menyalurkan air kepada penduduk di Kampung Iboi berada pada tahap empat yang diklasifikasikan sebagai merbahaya.“Sebelum ini pegawai daerah Baling pernah bertemu dengan Sada bagi membincangkan keadaan rumah pam ekoran kerap berlaku masalah air,” katanya ketika ditemui MalaysiaNow.“Apabila ditanya bagaimana cara untuk menaiktaraf rumah pam terbabit, wakil Sada mengatakan perkara itu perlu ditanya kepada pihak kerajaan negeri.”Tidak dapat bergantung dengan bekalan air dari Sada, penduduk kampung cuba selesaikan masalah itu sendiri.Di Kampung Iboi, setiap rumah memiliki dua paip air. Satu dari Sada, dan satu lagi dari jawatankuasa yang menguruskan bekalan air alternatif kepada penduduk kampung.“Kami mendapat kebenaran daripada Tenaga Nasional Berhad (TNB) untuk menggunakan rumah pam hidraulik untuk disalurkan kepada penduduk.Pengerusi Bekalan Air Masyarakat Kampung Iboi, Malik Arshad berkata sesuatu kepada MalaysiaNow.Namun, bekalan air alternatif ini juga mempunyai masalahnya yang tersendiri.Aktiviti pembalakan dan penanaman durian musang king menyebabkan pencemaran sungai di kawasan tersebut.“Disebabkan itu sukar untuk kami dapatkan bekalan air bersih tambahan daripada Sada dalam tempoh masa 24 jam,” kata Malik.Mengharapkan bekalan air bersihSeorang peniaga, Zaini Harun terpaksa menyediakan beberapa bekas simpanan air sebagai persediaan sekiranya ketiadaan bekalan air bagi memudahkan urusan di gerainya.“Sumber utama air masyarakat ialah sungai yang kemudiannya dipam untuk disalurkan ke rumah-rumah dan fungsinya sama seperti perkhidmatan air biasa namun membezakannya ialah setiap urusan dilakukan oleh penduduk setempat.Namun, ketika musim hujan lebat air akan menjadi keruh sehingga menyukarkan penduduk kampung.Empangan hidraulik TNB yang diguna oleh masyarakat kampung itu bagi mendapatkan sumber air sungai untuk kegunaan harian.“Saya sedang basuh pakaian, tak sedar air lumpur berwarna merah memenuhi mesin basuh sehingga merosakkan pakaian.“Ketika itu air Sada tiada, jadi kami guna air masyarakat namun sekiranya berlumpur kami tiada bekalan air bersih,” katanya kepada MalaysiaNow.Perkara sama turut berlaku kepada penduduk di Kampung Bukit Sebelah di Baling yang diibaratkan sudah sebati menggunakan air sungai bagi memenuhi keperluan harian.Sebagai individu yang sudah tiga dekad menetap di kampung tersebut, Neng Sahad berkata, penduduk menerima bekalan air Sada tetapi melalui lori tangki air sebanyak dua kali seminggu yang masih tidak mampu menyelesaikan masalah mereka.“Pelbagai pihak datang melawat ke Kampung Bukit Sebelah tetapi hasilnya tetap sama dan kami tetap tidak mendapatkan air serta perlu bergantung kepada air sungai.“Kami perlu mengeluarkan modal sendiri untuk membeli peralatan mengepam air dari sungai kemudian disalurkan ke dalam rumah,” katanya.Penduduk kampung Rahimah Yaakub pula mengharapkan bantuan anak dan cucu untuk mengepam air sungai.“Saya sudah tua tidak mampu lagi untuk turun ke sungai kemudian naik beberapa anak tangga sambil membawa baldi air untuk dimasukkan ke dalam tiub saluran pengepaman,” kata wanita berusia 70 tahun itu.Bukan sahaja penduduk di Kampung Bukit Sebelah yang terpaksa melakukan segala persediaan pengepaman air sendiri bahkan perkara sama turut dihadapi oleh Mokhtar Mohd Piah di Kampung Iboi.Mokhtar membelanjakan sekitar RM2,000 untuk membeli mesin pam air fertigasi, paip dan tangki bagi memudahkan kegunaan harian.“Saya tinggal bersama 10 ahli keluarga lain jadi bekalan air yang banyak itu penting untuk memasak atau mencuci.“Saya juga perlu berbelanja sekitar RM100 sebulan untuk tujuan penyelenggaraan peralatan dan paip sekiranya berlaku kerosakan atau kebocoran.Ibu pejabat Syarikat Air Darul Aman yang terletak di Jalan Sultan Badlishah, Alor Setar.Jurucakap Sada Anas Aidi Md Rozai menafikan dakwaan wujud catuan air di beberapa kawasan memandangkan pihak Sada tidak pernah mengambil tindakan sedemikian.“Sada hanya menjalankan perkhidmatan kepada penduduk dan sekiranya melibatkan naik taraf rumah pam perkara itu perlu dirujuk kepada pihak negeri,” katanya kepada MalaysiaNow.Beliau juga mengesahkan telah menerima aduan akan permasalahan yang dihadapi penduduk, namun beliau berkata, solusi buat masa ini ialah dengan penyediaan lori tangki air di kawasan yang terjejas.


Hampir 5,500 lokasi hotspot banjir dikenal pasti di seluruh negara

Angkatan Tentera Malaysia (ATM) sedia mengatur gerak sejumlah 16,612 anggotanya termasuk 782 pegawai sebaik sahaja banjir berlaku terutama ke 5,496 lokasi "hotspot" yang dikenal pasti di seluruh negara.
Menteri Pertahanan  Hishammuddin Hussein berkata ia melibatkan pegawai dan anggota di semua negeri dengan 4,301 daripada mereka akan bertindak sebagai pasukan responder pertama bagi melaksanakan kerja menyelamat serta memindahkan mangsa ke pusat pemindahan sementara (PPS) secepat mungkin.
Beliau berkata atur gerak itu melibatkan 1,102 aset darat dan 251 unit bot, 295 enjin bot dan 5,573 jaket keselamatan.
"Jumlah atur gerak anggota serta aset ATM ke seluruh negara adalah fleksibel dan ATM mempunyai keupayaan tinggi untuk menambah bilangan anggota serta aset pada bila-bila masa sekiranya diperlukan selari dengan arahan Majlis Keselamatan Negara," katanya.
Hishammuddin berkata demikian pada sidang media selepas menyerahkan aset banjir kepada Kerajaan Negeri Pahang yang diwakili Menteri Besar Wan Rosdy Wan Ismail di Pangkalan Udara Kuantan di sini hari ini.
Turut hadir Panglima Tentera Darat Jeneral Zamrose Mohd Zain dan barisan pentadbiran negeri.
Hishammuddin berkata Panglima Angkatan Tentera Jeneral Affendi Buang dan panglima perkhidmatan telah diarah memastikan kesiapsiagaan anggota ATM berada di tahap tertinggi, terutama di negeri berisiko banjir, sejak September lepas.
Beliau juga berkata penglibatan ATM menerusi Operasi Murni antara lain akan merangkumi kesediaan pasukan perubatan ATM untuk melaksanakan bantuan perubatan di PPS dan membuka hospital medan di lokasi memerlukan.
Operasi itu turut melibatkan koordinasi bantuan pesawat ATM dan melaksanakan operasi menghantar barang keperluan ke PPS serta kawasan terputus hubungan sebelum diteruskan pasca banjir seperti melakukan kerja pembersihan dan baik pulih.
"Secara keseluruhannya, ATM cukup bersedia dan berada di tahap kesiapsiagaan tertinggi untuk menghadapi bencana banjir termasuk semasa Pilihan Raya Umum Ke-15 dan orang ramai diminta mematuhi setiap arahan pihak berkuasa, jika banjir berlaku," katanya.
Mengulas mengenai persediaan di Pahang, Hishammuddin berkata seramai 1,914 pegawai dan anggota serta 21 bot dan 35 trak disediakan.


Thailand catat kes kelima cacar monyet

Seorang wanita tempatan berusia 25 tahun disahkan pesakit terbaru cacar monyet di Thailand, menjadikan jumlah kes setakat ini mencecah lima orang.
Ketua Pengarah Jabatan Kawalan Penyakit Dr Opas Karnkawinpong berkata wanita itu mempunyai sejarah perjalanan ke Dubai, Emiriah Arab Bersatu dan dipercayai dijangkiti sebelum tiba di sini.
“Wanita itu mengalami gejala sebelum tiba di Thailand.
“Setibanya di Lapangan Terbang Suvarnabhumi, wanita itu dikesan mengalami simptom ketara dan ruam di badannya.
“Dia kemudiannya dibawa ke hospital.
“Ujian makmal mengesahkan wanita itu positif cacar monyet,” katanya.
Pihak berkuasa kesihatan telah mengenal pasti dua penumpang warga asing yang duduk bersebelahan wanita itu dan telah dikategori sebagai kontak rapat.
"Pegawai kesihatan sedang mengesan para penumpang itu dalam usaha membendung penularan cacar monyet," katanya.
Thailand melaporkan kes pertama cacar monyet melibatkan seorang warga Nigeria berusia 27 tahun di Phuket, pada 18 Julai.
Bagaimanapun, lelaki itu melarikan diri selepas dimaklumkan keputusan ujiannya.
Dia kemudiannya ditemui di Phnom Penh dan dirawat di hospital.


IJN benarkan Dr Mahathir pulang

Bekas perdana menteri Dr Mahathir Mohamad dibenarkan pulang oleh Institut Jantung Negara (IJN), seminggu selepas menjalani pemeriksaan kesihatan di sana.IJN berkata Mahathir dibenarkan pulang kira-kira 11.30 pagi hari ini. “Dr Mahathir menjalani beberapa pemeriksaan dan kini sedia untuk pulang seperti yang dirancang sebelum ini,” kata IJN dalam satu kenyataan hari ini.Mahathir, 96, dimasukkan ke IJN pada 16 Disemhber bagi pemeriksaan penuh kesihatannya dan pemerhatian lanjutan. Kali terakhir Mahathir dimasukkan ke IJN pada Ogos 2016 bagi rawatan jangkitan paru-paru.Sebelumnya, beliau dimasukkan ke IJN pada November 2013, juga bagi menjalani rawatan jangkitan yang sama, beliau dibenarkan pulang beberapa hari kemudian.


Pertembungan Barat dengan pencabar-pencabarnya

Pada Persidangan Agung Bangsa-bangsa Bersatu Rabu lalu, Presiden Iran Ebrahim Raisi menyelar kuasa-kuasa Barat yang mengamalkan dwi standard dalam soal hak asasi manusia.
Barat sentiasa menimbulkan isu-isu pelanggaran hak asasi manusia pada negara-negara yang dimusuhinya sementara membiarkannya apabila berlaku pada sekutu-sekutunya.
Beliau menyebut tentang kes layanan buruk Kanada terhadap penduduk orang aslinya, serta  pengeboman Amerika Syarikat (AS) yang membunuh orang awam di Iraq dan Yaman dan juga hak asasi rakyat Palestin.
Persidangan itu bermula minggu lalu dengan Setiausaha Agung Pertubuhan Bangsa-bangsa Bersatu (PBB), Antonio Guterres menarik perhatian terhadap perubahan iklim sambil merujuk kepada banjir di Pakistan.
Tetapi perhatian dunia tertumpu kepada perang Ukraine dan keadaan dunia yang terbahagi antara Barat dan sekutu-sekutunya dengan pencabarnya iaitu Rusia, China dan Iran.
Presiden Rusia, Vladimir Putin dan Presiden China, Xi Jinping hanya menghantar menteri luar mereka.
Maka presiden Iran boleh dianggap sebagai satu-satunya pencabar Barat yang hadir di persidangan itu untuk menyatakan pendirian.
Adalah sesuatu nasib yang kurang baik bagi Iran bahawa pada hari sama Ebrahim menyampaikan ucapannya itu, seorang wanita didapati mati dalam tahanan pihak berkuasa di Tehran.
Wanita itu ditahan oleh pengawal agama kerana dia tidak berhijab secara sempurna.
Ekoran itu, tunjuk perasaan berlaku di banyak tempat di Iran di mana kelihatan sekumpulan wanita membakar tudung mereka.
Tentulah peristiwa ini disukai oleh Barat.
Media mereka menyiarkan laporan ini secara besar-besaran untuk menunjukkan Iran melanggar hak asasi manusia khususnya berkaitan wanita.
Bagi mereka, memaksa memakai hijab adalah pelanggaran hak asasi manusia.
Dwi Standard berhubung hak asasi manusia oleh Barat adalah perkara biasa sejak Perang Dingin lagi.
Barat mengecam layanan China terhadap kaum Uighur yang merupakan pelanggaran hak asasi manusia.
 Maka tentulah timbul persoalan sama ada kecaman itu adalah kerana hendak membela Uighur atau memburukkan China.
Lebih-lebih lagi buat masa ini, AS sedang mengekang China daripada menjadi kuasa dunia dan mencabarnya.
Sejak Perang Dunia lagi, Barat menampilkan diri mereka sebagai "free world" (dunia bebas) dengan AS sebagai ketuanya.
Mereka mengkritik Soviet Union, China dan negara-negara komunis yang disifatkan sebagai tidak demokratik, terkongkong dan melanggar hak asasi manusia.
Tetapi Barat tidak mengkritik sekutu-sekutu mereka yang tidak demokratik dan melanggar hak asasi manusia seperti Korea Selatan, Vietnam Selatan, Taiwan, Indonesia, Filipina dan Iran semasa zaman Shah Reza Pahlavi.
Penubuhan PBB pada penghujung Perang Dunia Kedua yang diusahakan oleh negara-negara pemenang diketuai AS menyebut tentang hak asasi manusia dan hak kemerdekaan yang meliputi nilai-nilai demokrasi.
Tetapi perkara itu sukar dilaksanakan kerana tafsirannya adalah pelbagai dan bertentangan antara satu sama lain.
Ia terpulang pada setiap negara untuk menafsir dan melaksanakannya, yang akhirnya hanya menjadi bahan bagi kepentingan kerajaan atau rejim negara masing-masing.
Bagi AS dan Barat, tafsiran demokrasi dan hak asasi manusia adalah jelas, iaitu menurut budaya dan tradisi Barat.
Maka dalam pertembungan antara Barat dengan pencabar-pencabarnya, isu hak asasi manusia akan sentiasa diketengahkan untuk meraih sokongan antarabangsa dan memberi tekanan pada mereka.
Maka tidak hairanlah buat masa ini, isu Uighur di China, kebebasan bersuara di Rusia dan kebebasan wanita di Iran akan sentiasa menjadi isu dalam media Barat.
Adalah suatu yang menarik, Barat berasakan perlu menghujah kepada orang ramai di seluruh dunia untuk menyokong pendirian mereka.
Penduduk dunia dirasakan mempunyai pengaruh atau undi untuk memberi tekanan kepada kerajaan masing-masing supaya memihak pada pendirian Barat.
Jika Rusia, China dan Iran tidak mahu AS mengeksploit isu-isu hak asasi manusia, maka adalah sewajarnya mereka mengelak diri daripada membuka ruang atau peluang kepada perkara itu.
Maknanya Rusia berilah kebebasan bersuara kepada rakyatnya.
China pula, janganlah menekan orang Uighur.
Iran pula perlu berhati-hati dalam layanannya terhadap wanita.
Pada pandangan Barat, dunia harus bersifat unipolar dengan AS sebagai ketua.
Bukan sangat untuk menghendaki nilai-nilai Barat dilaksanakan di seluruh dunia tetapi lebih kepada mahukan ketundukan terhadap kuasa mereka.
Iaitu mendokong hegemoni Barat.
Maknanya mereka mahu Rusia yang jinak pada Barat seperti semasa pemerintahan Boris Yeltsin.
Beliau tidak menghalang Nato diperluaskan ke Eropah Timur hingga ke sempadan Ukraine, yang kini menjadi cabaran pada Rusia.
Barat juga mahukan China yang jinak seperti Jepun dan Iran pada zaman Shah.
Raisi dalam ucapannya mengingatkan kembali Revolusi Iran dan perjuangan membebaskan negaranya daripada penindasan AS.
Pada zaman Shah, AS tidak menimbulkan isu hak asasi manusia yang luas berlaku pada zaman Shah.
Beliau juga mengingatkan UNGA betapa 40 tahun lalu, presiden Iran yang pertama berucap di persidangan itu, Ali Rajaie menunjukkan kesan-kesan penderaan di penjara yang dilakukan oleh rejim Shah dengan mendapat dokongan AS.
Raisi yang berusia 19 tahun ketika Revolusi Iran berlaku merupakan satu generasi dengan saya.
Ketika itu saya berusia 20 tahun dan teruja dengan Revolusi Iran, seperti mana ramai orang Islam di seluruh dunia, terutamanya anak-anak muda.
Beliau belajar agama di Qom dan menjadi sebahagian daripada anak-anak muda radikal Iran yang menjayakan revolusi itu, serta memegang jawatan kehakiman dalam Republik Islam.
Pada tahun 1982, ketika saya mula menjadi wartawan, Raisi sudah menyandang jawatan pendakwa.
Sebagai peminat Revolusi Iran, saya berusaha untuk memperoleh maklumat mengenai revolusi yang ketika itu sukar diperoleh.
Namun begitu, pada tahun 1988 ketika saya menerbitkan majalah yang memberi sokongan pada Iran, keluar laporan yang mana berlaku siri hukuman bunuh besar-besaran terhadap tahanan-tahanan politik di seluruh Iran yang kebanyakannya merupakan anggota atau penyokong Fedayeen, Mujahideen dan Tudeh.
Fedayeen dan Mujahideen adalah kumpulan Islam kiri sementara Tudeh ialah Parti Komunis Iran.
Kumpulan-kumpulan ini turut berjuang menentang Shah dan menyumbang kepada kejayaan revolusi.
Namun mereka adalah golongan minoriti yang dipinggirkan dalam suasana majoriti mahu mewujudkan republik yang eksklusif, dan bukannya inklusif.
Peristiwa ini boleh dikatakan sebagai "revolusi yang memakan anak-anaknya" (the revolution is devouring her children).
Timbalan Ayatollah Khomeini iaitu Ayatollah Montazeri membantah kejadian ini hingga membawa kepada peletakan jawatannya.
Pembunuhan ramai tahanan politik itu tidak selaras dengan semangat revolusi dan ia mencacatkan republik.
Pada masa itu, Raisi adalah pendakwa Teheran dan banyak laporan yang mengatakan beliau adalah salah seorang daripada empat anggota jawatankuasa pendakwa yang menghukum bunuh itu.
Tidak ada laporan rasmi dari kerajaan dan Ebrahim tidak pernah komen mengenainya.
Peristiwa itu diberitakan terdapat dalam memoir Montazeri dan laporan Amnesty International, badan dunia yang bertugas menghimpun maklumat mengenai tahanan politik seluruh dunia.
Pada tahun 2021, Ebrahim yang merupakan calon garis keras dari aliran konservatif dipilih menjadi presiden.
Saya pula sudah bersara dan semangat Revolusi Iran tinggal menjadi kenangan.
Raisi disebut-sebut akan menggantikan Ayatollah Khamenei yang kini berusia 83 tahun sebagai pemimpin agung Iran.
Maknanya pada masa akan datang kemungkinan besar dunia akan menyaksikan Iran yang lebih lantang dan cergas dalam menentang AS.
Dengan Rusia dan China yang turut cergas dan lantang, dunia akan menyaksikan pertembungan mereka dengan AS menjadi bertambah meluas.
Lebih-lebih lagi apabila rakyat AS dan Eropah semakin cenderong ke arah kanan, iaitu mempertegaskan hegemoni Barat terhadap dunia yang akan mendorong pemimpin mereka untuk lebih berkeras.


Arahan Najib supaya KPMG tandatangan penyata kewangan 1MDB satu bentuk ugutan, kata saksi

Rakan kongsi urusan KPMG Malaysia Johan Idris menyifatkan arahan Najib Razak kepada firma audit itu supaya melengkapkan dan menandatangani auditnya terhadap penyata kewangan 1Malaysia Development Berhad (1MDB) bagi 2013 dalam tempoh dua minggu, sebagai satu bentuk ugutan.Beliau berkata demikian ketika pemeriksaan semula ketua pasukan pendakwaan Gopal Sri Ram pada perbicaraan bekas perdana menteri itu berhubung dakwaan penyelewengan RM2.3 bilion dana 1MDB di Mahkamah Tinggi hari ini.Saksi pendakwaan ke-14 itu ditanya mengenai mesyuarat pada malam 15 Disember 2013 di kediaman Najib di Jalan Langgak Duta, Kuala Lumpur.Pertemuan selama 45 minit itu adalah antara KPMG dengan Johan sebagai wakil tunggalnya, 1MDB dan Najib sendiri.Sri Ram: Anda diminta mengesahkan bahawa minit mesyuarat tidak menunjukkan terdapat sebarang tekanan yang dikenakan oleh tertuduh, Najib, terhadap anda pada mesyuarat ini. Anda berada di sana, ada tekanan?Johan: Saya katakan (sebagai) ugutan… Ugutan kepada kami untuk membuat kesimpulan dan menandatangani penyata audit 31 Mac 2013.Sri Ram: Daripada siapa?Johan menjawab, Najib.Pada peringkat ini, peguam Wan Aizuddin Wan Mohammed membantah jawapan saksi itu kerana perkataan “ugutan” tidak pernah ditimbulkan oleh saksi dalam mana-mana jawapannya.Bagaimanapun, hakim Collin Lawrence Sequerah meminta pembelaan mengemukakan hujahan.Sebelum ini, mahkamah diberitahu bahawa KPMG masih belum menandatangani audit untuk penyata kewangan 1MDB bagi tahun kewangan berakhir 31 Mac 2013, kerana 1MDB masih belum memberikan maklumat yang diminta KPMG sejak April 2013.Berdasarkan minit mesyuarat yang ditaip sendiri oleh Johan, beliau menyatakan bahawa Najib telah meminta KPMG menandatangani audit itu selewat-lewatnya pada 31 Disember 2013.Najib, 68, menghadapi empat pertuduhan menggunakan kedudukannya untuk mendapatkan rasuah berjumlah RM2.3 bilion daripada dana 1MDB dan 21 pertuduhan pengubahan wang haram membabitkan jumlah yang sama.Perbicaraan bersambung.


Doktor kontrak bakal cari kerja di luar negara?

Malaysia bakal menyaksikan penghijrahan doktor kontrak ke luar negara apabila tuntutan untuk diserap sebagai doktor tetap tidak direalisasikan dalam Belanjawan 2022 yang dibentangkan baru-baru ini, kata kumpulan doktor kontrak.Mereka berkata, semasa pembentangan Belanjawan 2020, Menteri Kewangan Tengku Zafrul Aziz hanya memaklumkan kerajaan bersetuju melanjutkan lantikan secara kontrak kepada 10,000 pegawai perubatan.Keputusan itu dianggap oleh kumpulan Hartal Doktor Kontrak (HDK) sebagai tidak memberikan penyelesaian jangka masa panjang berhubung tuntutan mereka.Seorang bekas doktor kontrak yang hanya mahu kenali sebagai MJ berkata, situasi ini dikhuatiri akan menyebabkan doktor-doktor kontrak tawar hati untuk terus berkhidmat dalam negara.“Saya bercadang untuk berpindah ke Australia,” katanya kepada MalaysiaNow.“Mengenai penghijrahan, ia bukan perkara yang senang. Kita perlukan kewangan yang kukuh dan kecekalan.“Saya dengar keluhan dari rakan-rakan doktor kontrak yang lain yang mereka hendak berhenti dan berpindah ke negara lain, namun situasi kewangan mereka tidak mengizinkan.“Bagaimanapun, jika keadaan kewangan mereka sudah memuaskan, mereka akan tinggalkan negara ini.”MJ merupakan salah seorang doktor kontrak yang meletakkan jawatan bulan lalu selepas permohonannya untuk ditukar jabatan tidak diendahkan pengarah hospital di tempat dia bekerja.Katanya, hampir setiap hari ada pegawai perubatan kontrak yang meletakkan jawatan.Kini, dia dalam proses menyiapkan dokumentasi bagi melengkapkan penghijrahannya ke Australia.Singapura menyaksikan peletakan jawatan pegawai kesihatan yang tertekan susulan peningkatan kes Covid-19 yang mendadak di negara republik itu.Kira-kira 1,500 pekerja berhenti sehingga pertengahan tahun ini sahaja berbanding 2,000 setiap tahun sebelum pandemik Covid-19 melanda.Peletakan jawatan membabitkan doktor dan petugas kesihatan warga asing.Menurut MJ, negara-negara luar seperti Singapura, Australia, United Kingdom sedang membuka ruang dan memudahkan proses penghijrahan doktor dari negara luar untuk pindah dan bekerja.Jurucakap kumpulan HDK, Dr Mustapha Kamal berkata, kemungkinan berlaku penghijrahan doktor kontrak sekiranya isu yang dihadapi mereka tidak diselesaikan.“Saya tidak tahu sekiranya ada antara mereka yang sudah mendapat tawaran daripada negara luar. Apa yang pasti, ramai yang kecewa dengan Belanjawan 2022,” katanya kepada MalaysiaNow.Situasi penghijrahan ke negara luar dikhuatiri bakal memberi cabaran kepada kerajaan dalam aspek pengganti kepada doktor-doktor pakar sedia ada, namun kata Mustapha, itu bukan urusan mereka.“Sepatutnya pembuat polisi sudah membuat unjuran 10 ke 20 tahun,” katanya.Difahamkan, HDK akan melancarkan hartal kali kedua pada bulan depan.Hartal kali pertama dilancarkan di hospital dan klinik kesihatan di seluruh negara pada 26 Julai lepas.MJ yang pernah berkhidmat sebagai doktor kontrak di sebuah hospital Sultan Ismail di Johor itu memberi amaran sukar untuk kerajaan memulihkan sistem kesihatan sekiranya keadaan semakin memburuk pada masa akan datang.“Perkhidmatan kesihatan merupakan keperluan asas yang diperlukan sepanjang masa. Golongan T20 dan M40 mungkin boleh membiayai insurans kesihatan tetapi golongan B40 satu-satunya pilihan ialah sistem kesihatan kerajaan.“Kita sedang menyaksikan temujanji pesakit untuk penyakit seperti diabetes dan darah tinggi ditunda. Ini kerana doktor tidak mencukupi di klinik, jadi kita boleh bayangkan jika jumlah doktor yang akan berhenti meningkat. Tahap kesihatan untuk B40 semakin teruk,” kata MJ.Sementara itu, Presiden Persatuan Perubatan Malaysia Dr Koh Kar Chai berkata doktor kontrak yang tamat tempoh kontrak mungkin akan berhijrah ke luar negara seperti Singapura, namun tidak ramai yang akan tertarik dengan prospek kerja di negara republik sekiranya tawaran tidak cukup lumayan.“Tawaran kerja berdasarkan kontrak dengan bayaran yang hanya baik sedikit jika kita mengambil kira kos sara hidup yang tinggi di negara itu.“Apa yang akan menarik minat mereka ke Singapura ialah jawatan tetap dengan prospek bidang kepakaran,” katanya kepada MalaysiaNow.Mengulas mengenai pemberhentian kerja doktor kontrak, Koh berkata situasi itu sememangnya dijangka namun setiap tahun, ramai juga doktor yang tamat pengajian dan bersedia untuk diserap ke dalam kementerian.Sebelum mencari prospek kerjaya di luar, Koh berkata doktor-doktor kontrak mungkin akan mencari peluang pekerjaan dalam sektor swasta terlebih dahulu, namun sektor itu juga mengalami kesukaran menyerap jumlah doktor kontrak.“Tawaran dari negara luar akan sentiasa ada namun keadaan di sana juga terdapat persaingan dan kawalan,” katanya.Bagi MJ, faktor penghijrahan bukanlah disebabkan wang, lebih penting daripada itu, kerajaan tidak menghormati doktor kontrak.


1.11 juta individu lengkapkan dua dos vaksin Covid-19

Seramai 1,114,684 individu di negara ini telah melengkapkan dua dos vaksin Covid-19 setakat semalam (2 Jun), kata Menteri Kesihatan Dr Adham Baba.Dr Adham menerusi akaun Twitternya hari ini berkata seramai 2,098,189 individu telah menerima dos pertama menjadikan jumlah keseluruhan pemberian dos pertama dan kedua di negara ini sebanyak 3,212,873 dos setakat semalam.Katanya lima negeri yang telah melengkapkan kedua-dua dos tertinggi ialah Selangor dengan 145,539 dos diikuti Sarawak (111,322), Perak (105,298), Kuala Lumpur (101,221) dan Johor (97,974).Setakat semalam, beliau berkata 51.90% atau 12,584,422 individu mendaftar untuk menerima suntikan vaksin dengan Selangor mencatat jumlah pendaftaran tertinggi iaitu 3,337,532 orang.Mengikut perancangan program imunisasi itu, tempoh pelaksanaan fasa pertama pemberian vaksin yang bermula Februari hingga April lepas melibatkan 500,000 anggota barisan hadapan termasuk petugas kesihatan.Fasa kedua bermula April hingga Ogos ini pula membabitkan 9.4 juta warga emas, kumpulan rentan dan Orang Kurang Upaya manakala fasa ketiga yang dijadual pada Mei tahun ini hingga Februari 2022, melibatkan individu 18 tahun dan ke atas, warganegara dan bukan warganegara, dengan sasaran 13.7 juta orang atau lebih.


Program vaksinasi Covid-19 mengikut jadual, kata PM

Hampir 27 juta atau lebih 80 peratus penduduk Malaysia dijangka menerima vaksin Covid-19 menjelang suku pertama tahun depan, kata Perdana Menteri Muhyiddin Yassin.Beliau berkata, bekalan vaksin pertama dijangka diterima pada penghujung Februari ini, dengan kumpulan pertama penerima vaksin pada awal Mac dan program vaksinasi ini berjalan secara berperingkat sehinggalah tempoh keseluruhannya selama 12 bulan.“Perancangan program vaksinasi kita adalah on-track (mengikut jadual). Kerajaan menandatangani tiga perjanjian dengan syarikat pengeluar vaksin dan dijangka menerima bekalan vaksin yang pertama pada penghujung Februari nanti.“Melalui Jawatankuasa Khas Jaminan Akses Bekalan Vaksin Covid-19 yang ditubuhkan, kerajaan akan memastikan ketelusan perolehan vaksin dan Program Imunisasi Kebangsaan diberi perhatian utama.“Sebanyak RM3 bilion diperuntukkan khusus bagi perolehan ini,” katanya dalam pengumuman khas pakej bantuan Perlindungan Ekonomi dan Rakyat Malaysia (Permai) yang disiarkan secara langsung di stesen televisyen tempatan serta platform media sosial hari ini.Perdana menteri berkata garis panduan dan kaedah penentuan bagi individu yang perlu menerima vaksin akan dihebahkan kelak.Dalam pada itu, beliau menegaskan Jawatankuasa Muzakarah Majlis Kebangsaan Bagi Hal Ehwal Ugama Islam telah memutuskan hukum penggunaan vaksin Covid-19 adalah harus dan wajib diambil oleh golongan yang ditetapkan.“Menentukan kemaslahatan komuniti bagi melindungi manusia daripada dijangkiti penyakit berbahaya bukanlah perkara asing dalam perspektif syarak,” jelas beliau.Menyentuh mengenai bencana banjir yang melanda negara, Muhyiddin berkata kerajaan menyediakan peruntukan awal sebanyak RM200 juta bagi membantu meringankan beban rakyat yang terjejas akibat bencana itu.“Saya mengarahkan agensi kerajaan yang berkaitan, untuk menyegerakan segala bentuk bantuan bagi membaik pulih kerosakan infrastruktur kecil, rumah mangsa banjir serta membantu meringankan beban rakyat akibat bencana alam itu baru-baru ini.“Di samping itu, sebanyak RM50 juta disalurkan kepada Kumpulan Wang Amanah Bantuan Bencana Negara di bawah Agensi Pengurusan Bencana Negara (Nadma) bagi perbelanjaan operasi bencana semasa tempoh Monsun Timur Laut,” katanya.Perdana menteri dalam pada itu turut menjunjung kasih atas keprihatinan Yang di-Pertuan Agong Sultan Abdullah Sultan Ahmad Shah dan Raja Permaisuri Agong Tunku Azizah Aminah Maimunah Sultan Iskandar meredah banjir serta terlibat dalam misi bantuan kepada mangsa banjir di Pahang baru-baru ini.Muhyiddin turut merakamkan penghargaan kepada semua rakyat Malaysia termasuk sektor korporat dan sukarelawan yang membantu menangani wabak Covid-19 dan bencana banjir selain menyeru semua agar sentiasa patuh prosedur operasi standard (SOP) tidak kira di mana sahaja.“Saya percaya kepintaran, ketabahan dan ketahanan yang ada dalam semangat Malaysia yang sejati akan membantu kita menghadapi kesusahan yang hebat ini. Kita akan menang, insya-Allah,” katanya.


MB Selangor jangka pembahagian kerusi PH-BN selesai akhir bulan ini

Menteri Besar Selangor Amirudin Shari menjangka proses pembahagian kerusi antara Pakatan Harapan (PH) dan Barisan Nasional (BN) dapat diselesaikan dalam 80 hingga 90 peratus menjelang akhir bulan ini, bagi menghadapi Pilihan Raya Negeri (PRN) yang akan diadakan tidak lama lagi.
Amirudin yang juga Pengerusi PH Selangor berkata perbincangan bersama BN sedang berlangsung dan pihaknya masih memerlukan masa bagi melaporkan dan membentangkannya kepada PH Pusat untuk membuat keputusan.
“Perbincangan bagi pembahagian kerusi ini memang akan berterusan sehingga ke hari penamaan calon, tetapi kita ada tetapkan tempoh untuk pastikan 80 hingga 90 peratus diselesaikan menjelang akhir April.
“Mudah-mudahan akan tercapai, tapi kalau tak capai pun kita akan teruskan perbincangan kerana yang pentingnya adalah strategi kita (untuk menghadapi PRN),” katanya kepada media selepas menghadiri majlis penyerahan Insentif Khas Aidilfitri #KitaSelangor kepada Penggerak Masjid dan Guru Rakyat Selangor, di Shah Alam hari ini.
Menurutnya BN yang kini sebahagian kerajaan perpaduan di negeri itu sudah mula bergerak bersama-sama PH sebagai satu pasukan terutamanya dalam persiapan bagi Konvensyen Kerajaan Perpaduan yang akan berlangsung pada 14 Mei ini.
Komposisi kerusi Dewan Undangan Negeri (DUN) Selangor terdiri daripada PKR (19), DAP (15), Amanah (enam), manakala BN mempunyai lima kerusi selain Bersatu (empat), Parti Bangsa Malaysia serta Pejuang masing-masing dua manakala PAS, Warisan dan Bebas masing-masing satu kerusi.


Riza Aziz dakwa pinjaman terbit filem dari keluarga diraja Arab Saudi bukan dana 1MDB

Penerbit filem Hollywood Riza Shahriz Abdul Aziz dan dua syarikat miliknya mendakwa memperoleh pinjaman daripada keluarga diraja Arab Saudi atau International Petroleum Investment Company (IPIC ) untuk menerbitkan beberapa filem di Amerika Syarikat, bukan daripada dana 1Malaysia Development Berhad (1MDB).IPIC merupakan syarikat yang ditubuhkan di Abu Dhabi yang pada ketika itu Pengarah Urusannya adalah Khadem Abdullah Al-Qubaisi, yang merupakan bekas pembantu Sheikh Mansour Zayed Al Nahyan iaitu timbalan perdana menteri Emiriah Arab Bersatu dan juga ahli keluarga diraja.Perkara itu dinyatakan dalam pernyataan pembelaan yang difailkan Riza, Red Granite Pictures Incorporated dan Red Granite Capital Limited selaku defendan menerusi Tetuan Scivetti & Associates pada 25 Oktober lalu.Berdasarkan pernyataan pembelaan, Riza mendakwa sukar bagi penerbit filem yang tidak dikenali untuk memperoleh pinjaman daripada bank, oleh sebab itu beliau memutuskan untuk mendapatkan pinjaman daripada individu atau syarikat.Riza Shahriz mendakwa beliau telah diperkenalkan kepada Prince Saud Abdulaziz bin Majed bin Abdulaziz Al Saud (Prince Saud) dan Prince Faisal bin Turki bin Abdullah bin Abdulaziz Al Saud (Prince Faisal) dari keluarga diraja Arab Saudi yang menunjukkan minat untuk memberi pinjaman wang kepadanya bagi penerbitan filem oleh Red Granite Pictures Incorporated.“Saya telah dimaklumkan bahawa wakil keluarga diraja Arab Saudi bersetuju untuk memberi pinjaman itu.“Pinjaman tersebut akan dibayar oleh sebuah syarikat yang dikenali sebagai Alsen Chance Holdings Limited iaitu sebuah syarikat yang dimiliki secara benefisial oleh keluarga diraja Arab Saudi. Sehubungan itu, saya menandatangani Perjanjian Pinjaman dengan Alsen Chance,” menurutnya.Riza Shahriz mendakwa selepas menandatangani perjanjian itu, beliau menerima wang berjumlah AS$1,173,104 dan AS$9,000,000 dan wang tersebut digunakan untuk membiayai dua syarikat itu termasuk penubuhan serta pengurusan syarikat produksi, pembelian hak skrip, buku dan penerbitan filem-filem.Dakwa anak tiri bekas perdana menteri Najib Razak itu, beliau telah menunaikan kewajipannya di bawah Perjanjian Pinjaman Alsen Chance pada 31 Oktober 2021 untuk melunaskan hutang kepada Alsen Chance sepenuhnya bersama dengan faedah.“Pada masa itu Alsen Chance tidak mempunyai hubungan atau kaitan dengan plaintif-plaintif (1MDB, 1MDB Energy Holdings Limited, 1MDB Energy Limited dan 1MDB Energy (Langat) Limited) dan tiada sebab untuk plaintif-plaintif mensyaki sumber dana tersebut,” dakwa Riza Aziz.Mengenai pemindahan sebanyak AS$238 juta kepada Red Granite Capital, Riza Shahriz mendakwa wang itu telah digunakan untuk membiayai perniagaan kedua-dua syarikat tersebut termasuk kos operasi syarikat produksi, pembelian hak skrip, buku dan penerbitan filem-filem.Sementara itu, peguam Hariharan Tara Singh yang mewakili kesemua defendan ketika dihubungi pemberita berkata pada pengurusan kes di hadapan Timbalan Pendaftar Mahkamah Tinggi Syeela Marlina Uttaman secara dalam talian hari ini, mahkamah menetapkan 6 Disember untuk pengurusan kes selanjutnya.Beliau memaklumkan bahawa kesemua defendan telah memfailkan pernyataan pembelaan.1MDB dan tiga subsidiarinya 1MDB Energy Holdings Limited, 1MDB Energy Limited dan 1MDB Energy (Langat) Limited sebagai plaintif, memfailkan writ saman pada 7 Mei menamakan Riza Shahriz dan dua syarikatnya, Red Granite Pictures Incorporated dan Red Granite Capital Limited, sebagai defendan pertama hingga ketiga dan firma guaman yang berpangkalan di New York, Shearman and Sterling sebagai defendan keempat.Dalam writ saman itu, syarikat berkenaan mendakwa pada 2011 dan 2012, Riza Shahriz serta dua syarikatnya menerima dana kira-kira AS$250 juta daripada 1MDB dan tiga subsidiarinya, yang didakwa disalah guna apabila defendan menggunakan dana tersebut untuk kepentingan peribadi dan untuk kepentingan rakan sekutu mereka, termasuk bagi membiayai penerbitan filem dan pembelian pelbagai harta tanah.Syarikat-syarikat tersebut mendakwa Riza, yang mengendalikan dua syarikat Red Granite, semestinya mengetahui bahawa wang yang berpunca daripada 1MDB disalahgunakan untuk kepentingan mereka.Oleh itu, plantif memohon perisytiharan bahawa Riza bertanggungjawab atas salah guna dana itu dan penggunaan dana yang tidak adil serta memohon pembayaran balik dana yang disalahgunakan itu.


PM setuju cadangan Sarawak wujudkan penerbangan butik

Perdana Menteri Anwar Ibrahim bersetuju secara prinsipnya dengan cadangan kerajaan Sarawak untuk menubuhkan sebuah syarikat penerbangan butik.
Beliau berkata penubuhan syarikat penerbangan itu boleh meredakan keadaan kadar tambang yang mahal khususnya di antara Semenanjung Malaysia dengan Sabah dan Sarawak.
“Melihat kepada prestasi dan keupayaan Kerajaan Sarawak, pada dasarnya saya bersetuju tentang penubuhan syarikat penerbangan itu,” katanya semasa berucap pada Majlis Perasmian Hotel dan Pusat Konvensyen Raia di Kuching hari ini.
Perdana menteri berkata cadangan itu juga akan dibawa untuk perbincangan lanjut dalam mesyuarat mingguan Jemaah Menteri Persekutuan esok.
“Saya setuju malah dalam mesyuarat Jemaah Menteri minggu lalu dan Rabu ini, kita bincangkan (lagi berhubung kadar tambang penerbangan yang tinggi dan cadangan penubuhan syarikat penerbangan butik Sarawak),” katanya.
Terdahulu, dalam ucapan di majlis sama, Premier Sarawak Abang Johari Tun Openg menzahirkan harapan agar kerajaan dapat meluluskan penubuhan syarikat penerbangan itu.
Beliau berkata penubuhan syarikat itu adalah bertujuan untuk menstabilkan harga tambang penerbangan ke Sarawak yang tinggi.
“Kita (Sarawak) di Pulau Borneo, orang datang ke sini perlu gunakan kapal terbang... mereka tak dapat guna cara lain tetapi kadar tambang mahal.
“Kita sebenarnya tidak mahu bersaing (dengan syarikat penerbangan lain) tetapi hanya mahu stabilkan kadar tambang. Kadar tambang Kuala Lumpur ke Kuching sama seperti Kuala Lumpur ke Hong Kong. Kerajaan negeri sudah bersedia untuk melabur dalam syarikat penerbangan,” katanya.
Pada 13 November tahun lepas, Abang Johari dilapor berkata kerajaan Sarawak masih menunggu lesen dikeluarkan oleh Kementerian Pengangkutan bagi membolehkan syarikat penerbangan butik miliknya memulakan operasi.


Gempa bumi gegarkan Mexico, seorang maut

Gempa bumi berukuran 7.7 pada skala Richter menggegarkan barat dan tengah Mexico pada Isnin, menyebabkan seorang terbunuh akibat ditimpa tembok di sebuah pusat beli-belah di Manzanillo, Colima, kata Presiden Mexico Andres Manuel Lopez Obrador.
Gempa bumi itu berlaku pada 1.05 tengah hari waktu tempatan (0605 GMT) dan kawasan Colima dan Michoacan paling terjejas teruk manakala beberapa bahagian di Mexico City turut merasai gegaran.
Menurut Suruhanjaya Persekutuan Elektrik (CFE), 1.2 juta orang terputus bekalan elektrik di Mexico City, Michoacan, Colima dan Jalisco.
Perkhidmatan Seismologi Kebangsaan (SSN) pada awalnya melaporkan bacaan gempa bumi 7.4 pada skala Richter, tetapi mengemas kini bacaan kepada 7.7 pada skala Richter, dua jam kemudian.
Menurut SSN, pusat gempa terletak 63km di selatan Coalcoman, di Michoacan dengan kedalaman 15km.
Menjelang 3.20 petang waktu tempatan (0820 GMT), perkhidmatan seismologi mencatatkan 168 gegaran susulan dengan magnitud tertinggi 5.3 pada skala Richter.
Gempa bumi berlaku sejurus selepas latihan gempa bumi tahunan di seluruh negara diadakan sempena memperingati gempa bumi dahsyat pada 1985 yang meragut beribu-ribu nyawa dan meruntuhkan bangunan di seluruh pusat bandar Mexico City.


Bolehkah Najib dibebaskan menjelang Aidilfitri?

Bekas perdana menteri Najib Razak yang sedang menjalani hukuman penjara boleh dibebaskan sebelum sambutan Hari Raya Aidilfitri akan datang berdasarkan pengalaman terbaru mendapatkan pengampunan diraja bagi ahli politik yang sealiran dengan parti pemerintah, kata sekurang-kurangnya dua peguam yang terlibat dalam proses rumit itu.
Isu ini timbul di sebalik perdebatan mengenai kuasa Yang di-Pertuan Agong berikutan terdapat petunjuk paling jelas oleh Perdana Menteri Anwar Ibrahim bahawa beliau adalah sebahagian daripada ahli Lembaga Pengampunan, badan yang sama memendekkan hukuman penjaranya kurang seminggu selepas Pakatan Harapan (PH) berkuasa pada 2018.
Seorang peguam yang mengetahui tentang proses permohonan "tempoh lama dan rumit” memberitahu MalaysiaNow bahawa "kesan politik" akibat daripada sebarang kegagalan untuk mendapatkan pengampunan diraja untuk Najib akhirnya akan menjadi faktor kritikal, mengingatkan situasi sama lima tahun lalu selepas Pakatan Harapan (PH) bersetuju menjadikan Dr Mahathir Mohamad sebagai perdana menteri.
"Persetujuan itu (untuk melantik Mahathir) hadir dengan janji untuk memastikan pengampunan diraja untuk Anwar, mengambil maklum kuasa dan pengaruh besar yang digunakan oleh jawatan perdana menteri dalam perkara seperti itu," kata sumber PKR yang biasa dengan perbincangan melibatkan pemimpin Bersatu dan PKR menjelang Pilihan Raya Umum 2018.
Beliau berkata selepas permohonan rasmi difailkan, sebarang kegagalan Najib mendapatkan pengampunan akan membawa kesan sama sekiranya Anwar tidak lama dulu juga gagal dalam usaha mendapatkan pengampunan.
"Ia boleh menyebabkan kerajaan berusia seminggu itu runtuh. Jadi walaupun komposisi Lembaga Pengampunan yang samar-samar pada Mei 2018, pengampunan Anwar telah diluluskan dalam tempoh yang begitu singkat," tambahnya.
Anwar dibebaskan dari penjara pada 15 Mei 2018, hanya lima hari selepas Mahathir mengangkat sumpah sebagai perdana menteri bagi kerajaan baru PH, yang ketika itu turut disertai Bersatu.
Anwar pada ketika itu sedang menjalani hukuman penjara lima tahun atas sabitan liwat membabitkan seorang pembantu di pejabat partinya.
Susulan parlimen tergantung pada pilihan raya tahun lalu, Umno memberikan sokongan kepada  Anwar, sekali gus membolehkan presiden PKR itu mencapai cita-citanya untuk dilantik sebagai perdana menteri.
"Sebarang tindak balas negatif terhadap permintaan tunggal Umno ini akan mendorong kepada kejatuhan kerajaan Anwar, kerana ia akan mengundang kemarahan akar umbi Umno yang masih bersimpati dengan Najib," kata satu sumber dalam Umno yang arif dengan usaha terkini mendapatkan pengampunan untuk Najib.
Penganalisis sejak kebelakangan ini berkata Umno tidak henti-henti berusaha membina semula sokongannya menjelang enam pilihan raya negeri, lima daripadanya dengan majoriti pengundi yang disasari parti itu.
Umno mengalami kekalahan terburuk dalam sejarah pada pilihan raya umum tahun lalu, dengan sebahagian besar kawasan majoriti Melayu beralih kepada Perikatan Nasional (PN).
"Umno mesti membuktikan kepada akar umbi bahawa kerjasamanya dengan PH dan Anwar berbaloi. Jika tidak dapat membebaskan Najib, ia tidak lagi boleh dipertahankan untuk menjadi sebahagian daripada kerajaan campuran," tambah sumber itu.
Hasil untuk ditunjukkan 'dalam beberapa hari'
Sementara itu, seorang bekas ahli Parlimen PKR berkata kemungkinan Najib mendapat pengampunan adalah "sangat kuat", dan boleh berlaku hanya beberapa hari selepas Umno menghadap Agong.
"Seperti 2018, hasilnya akan dapat dilihat dalam beberapa hari sahaja. Hasrat untuk mengadap Agong adalah sebahagian daripada tekanan kepada Lembaga Pengampunan. Tidak mengejutkan jika beliau sempat keluar untuk berhari raya di Pekan," katanya kepada MalaysiaNow, merujuk kepada kubu kuat dan kawasan Parlimen yang pernah disandang Najib.
Beliau juga berkata sikap berdiam diri pemimpin tertinggi PH dalam menghadapi kritikan masyarakat sivil dan aktivis berhubung usaha membebaskan Najib "memberi petanda tentang apa yang akan berlaku".
"Selain Muhyiddin dan pemimpin PN, tiada siapa yang menyuarakan bantahan. Dan Anwar sendiri tidak menyatakan kebimbangan bahawa seorang individu yang bersalah atas skandal yang menjadi tajuk utama berita di seluruh dunia boleh dibebaskan selepas menjalani kurang daripada 10% hukumannya, kecuali untuk mengatakan bahawa itu terpulang kepada Agong" tambahnya, merujuk kepada pengerusi PN Muhyiddin Yassin.


Pegawai imigresen dipenjara 30 hari, denda RM4,000 kerana terima rasuah

Seorang pegawai imigresen hari ini dikenakan hukuman penjara 30 hari dan denda RM12,000 oleh Mahkamah Sesyen di Butterworth selepas mengaku bersalah atas tiga pertuduhan menerima wang rasuah berjumlah RM3,060 pada 2018.Hakim Norhayati Mohamad Yunus memerintahkan Akashah Roslan, 38, menjalani hukuman penjara empat bulan sekiranya gagal membayar denda itu.Mengikut kertas pertuduhan, Akashah yang bertugas di Jabatan Imigresen Malaysia, Bangunan Sultan Iskandar, Johor telah memperoleh suatu benda berharga tanpa suatu balasan iaitu wang RM2,160, RM100 dan RM800 daripada Mohd Azril Azizan melalui akaun simpanan CIMB milik tertuduh.Tertuduh yang mempunyai hubungan kerja-kerja rasmi dengan Azril, dituduh melakukan ketiga-tiga kesalahan itu di No.32 Jalan Mahsuri, Bandar Bayan Baru pada 22 Jun hingga 14 Sept 2018.Tertuduh didakwa melakukan kesalahan itu mengikut Seksyen 165 Kanun Keseksaan yang membawa hukuman penjara sehingga dua tahun, denda atau kedua-duanya sekali.Tertuduh yang diwakili peguam Benjamin Tan Yi Bin memohon mahkamah mengenakan hukuman yang ringan kerana pengakuan tertuduh membuktikan keinsafan dan menjimat masa mahkamah.Tan juga memberitahu mahkamah bahawa tertuduh merupakan seorang pesakit hipertensi dan menanggung seorang isteri dan tiga anak.Timbalan Pendakwa Raya daripada Suruhanjaya Pencengahan Rasuah Malaysia (SPRM) S Selvaranjini memohon mahkamah menjatuhkan hukuman berat kerana tertuduh merupakan penjawat awam dan tindakan itu mencalarkan imej Jabatan Imigresen Malaysia.Selvaranjini berkata tugas tertuduh boleh dikatakan sebagai petugas barisan hadapan yang sepatutnya menjaga keselamatan dan kesihatan rakyat tetapi kini telah mengkhianati kepercayaan masyarakat.


Lebih 10,000 tidak hadir untuk terima suntikan vaksin di Kedah

Seramai 10,827 individu yang mendaftar sebagai penerima vaksin Covid-19 di negeri Kedah tidak hadir untuk menerima suntikan vaksin antara 19 April hingga 22 Mei lepas.Pengarah Kesihatan Kedah Dr Mohd Fikri Ujang berkata jumlah itu membabitkan 35 peratus daripada 30,100 individu yang mendaftar dan diberikan janji temu menerusi aplikasi MySejahtera bagi fasa dua pelaksanaan Program Imunisasi Covid-19 Kebangsaan.“Jumlah itu membabitkan individu-individu yang sepatutnya datang dan menerima suntikan di Pusat Pemberian Vaksin (PPV) awam, PPV Klinik Kesihatan Kementerian Kesihatan (KKM), PPV klinik swasta dan PPV hospital swasta.“Bagaimanapun, vaksin itu diberikan kepada senarai menunggu yang memenuhi kriteria fasa dua iaitu kumpulan warga emas dan penghidap penyakit kronik seperti hipertensi, diabetes, masalah jantung dan sebagainya,” katanya ketika dihubungi di Alor Setar, hari ini.Beliau memaklumkan antara alasan diberikan ialah bimbang dan belum bersedia menerima suntikan vaksin selain kurang sihat, sedang menjalani kuarantin, berada di luar kawasan, tidak mempunyai kenderaan untuk hadir ke PPV dan ingin menukar tarikh janji temu pada saat akhir.Fikri berkata untuk itu, Jabatan Kesihatan Negeri (JKN) Kedah mengambil pendekatan membuat hebahan menerusi laman media sosial bagi memberi kesedaran kepada masyarakat tentang kepentingan dan kebaikan vaksinasi kepada penerima, dalam usaha meningkatkan kehadiran untuk janji temu.Sementara itu, katanya hingga 24 Mei lepas seramai 579,526 atau 37.6 peratus daripada 1,541,160 yang layak menerima suntikan vaksin Covid-19, mendaftar di negeri Kedah.“Bilangan yang menerima suntikan dos pertama hingga 24 Mei lalu adalah seramai 91,349 (15.76 peratus) daripada jumlah mereka yang mendaftar.“Saya juga ingin mengingatkan dan menasihati masyarakat di Kedah supaya mengamalkan kawalan pergerakan kendiri, mengurangkan kekerapan keluar rumah serta mematuhi segala prosedur operasi standard (SOP) yang ditetapkan bagi mengekang penularan wabak ini,” katanya.


Bersatu fail semakan kehakiman cabar keputusan SPRM beku akaun

Parti Pribumi Bersatu Malaysia (Bersatu) memfailkan permohonan semakan kehakiman bagi mencabar keputusan Suruhanjaya Pencegahan Rasuah Malaysia (SPRM) membekukan akaun banknya bagi tujuan siasatan.
Permohonan itu difailkan peguam Muhammad Suhaimi Yahya dan  Muhyiddin Yassin bagi pihak parti di Mahkamah Tinggi Kuala Lumpur semalam, menerusi Tetuan Chetan Jethwani & Co dan menamakan Ketua Pesuruhjaya SPRM Azam Baki dan 19 individu lain selaku responden pertama hingga ke-20.
Mereka mendakwa keputusan membekukan akaun bank itu dilakukan dengan niat jahat.
Mereka juga mendakwa suruhanjaya itu menyalahgunakan kuasa mereka dengan menjalankan pendakwaan politik terpilih terhadap kepimpinan Bersatu, Perikatan Nasional (PN) atau Muhyiddin.
Mereka juga memohon perisytiharan mahkamah terhadap SPRM bahawa suruhanjaya itu tidak boleh mengikut arahan pemimpin parti pemerintah yang berada dalam kerajaan atau mengikut arahan perdana menteri dan/atau timbalan perdana menteri dengan meminta pegawai SPRM memulakan siasatan terhadap Bersatu, menyebabkan keluarnya perintah pembekuan yang didakwa salah.


Disiasat selepas serah memo di Parlimen, Suaram ingatkan PM juga berhimpun di jalanan

Penyelaras Suara Rakyat Malaysia (Suaram) Wong Yan Ke hari ini menggesa Perdana Menteri Anwar Ibrahim dan kerajaan diterajui Pakatan Harapan supaya tidak lupa sejarah mereka yang terlibat dalam beberapa siri himpunan jalanan, menyifatkan siasatan di bawah Akta Perhimpunan Awam 2012 terhadap aktivis yang menyerahkan memo kepada menteri baru-baru ini “merugikan masa” dan “merugikan dana kerajaan".
Bercakap kepada media di hadapan ibu pejabat Polis Dang Wangi, Wong berkata, sekumpulan enam aktivis itu hanya berhimpun secara aman di hadapan Parlimen untuk menyerahkan memorandum kepada Menteri Dalam Negeri Saifuddin Nasution pada 20 Disember lalu.
Katanya, penyerahan memorandum itu adalah bagi merayu pembebasan tahanan Sosma yang mana ia diserahkan kepada Ahli Parlimen Klang V Ganabatirau dan Timbalan Pengerusi DAP Gobind Singh Deo oleh keluarga tahanan bersama Suaram.
“Ini kali pertama selepas kerajaan baru ditubuhkan, kita dipanggil beri keterangan.
“Kita nak tegaskan bahawa kerajan terutama perdana menteri, beliau telah ikut serta banyak himpunan jalanan. Jangan lupa sejarah beliau, sejarah reformasi,” kata Wong.
Selain Yan Ke, lima lagi individu yang dipanggil untuk soal siasat ialah Pengarah Eksekutif Suaram, Sevan Doraisamy; Timbalan Pengerusi Parti Sosialis Malaysia, S Arutchelvan; Penyelaras Suaram Nik Azura Nik Nasron; Timbalan Presiden Pemuda MIC Kuala Lumpur, Andrew David dan Ranjith Kumar yang merupakan ahli keluarga salah seorang tahanan Sosma.
Sementara itu, Sevan berkata, tindakan pihak polis memanggil enam aktivis tersebut termasuk dirinya hanya akan membuang masa dan merugikan dana kerajaan memandangkan penyerahan memorandum itu dilakukan secara aman.
Malah, katanya, penyerahan itu turut disaksikan ramai anggota polis yang berada di lokasi yang juga boleh mengesahkan bahawa tiada insiden kekecohan berlaku.
“Malah ramai kakitangan polis ada di sana rakam semua kejadian. Jadi sudah ada rakaman polis sebagai rekod.
“Boleh rujuk sahaja rakaman itu. Itu sudah cukup, kenapa nak panggil kami lagi untuk menyiasat dan membuang masa kita,” kata beliau sebelum memasuki perkarangan balai polis itu.
Pada masa sama, Arutchelvan turut mempersoalkan sekiranya pihak polis juga akan memanggil individu mewakili menteri yang menerima memorandum tersebut.
“Menteri KDN hantar eakil untuk sambut terima memorandum kita. Adakah Menteri KDN bersubahat dengan penyerahan memorandum kita ini?” soal beliau.


Apabila hikayat Tommy Thomas menggagalkan usaha ke arah meritokrasi

Beberapa dekad sebelum Barack Obama dinobatkan sebagai presiden Amerika Syarikat (AS) ke 44 pada 2008, adalah sesuatu yang tidak dapat dibayangkan, malah satu fantasi, walaupun untuk mencadangkan seorang berkulit kulit hitam, yang nenek moyangnya diculik dari benua lain, disumbat ke dalam kapal dan dijual sebagai hamba, akan satu hari menjadi tuan rumah di Rumah Putih.Tetapi Obama berjaya, dan selepas lapan tahun menjadi pemimpin paling berkuasa di dunia, beliau meninggalkan legasi ini: beliau tidak akan menjadi orang bukan kulit putih terakhir yang memegang jawatan itu.Hari ini, orang kulit hitam, atau yang berketurunan India, Cina atau Arab, berpeluang menjadi presiden AS. Ia bukan lagi sesuatu penyimpangan atau utopia yang tidak boleh dikecapi.Mengapa? Kerana halangan psikologi terbesar sudah tiada – lebih-lebih lagi apabila Obama meninggalkan jawatan itu tanpa membuat bising tentang diskriminasi yang dilaluinya semasa membesar, atau mencampur adukkan penderitaan nenek moyangnya dengan realiti semasa dalam persekitaran yang didominasi orang kulit putih Amerika.Tetapi kejayaan sedemikian bukanlah sesuatu yang unik untuk AS sahaja. Di merata tempat di dunia, kita melihat individu daripada kumpulan minoriti memegang jawatan tinggi dalam masyarakat yang begitu lama didominasi sesuatu kaum.Pada 2018, Tommy Thomas menjadi bukan Melayu pertama yang diberikan peluang untuk memegang jawatan tertinggi dalam bidang perundangan – dengan kuasa yang boleh membolehkannya mendakwa seorang perdana menteri sekalipun.Proses melantiknya dipenuhi onak dan duri. Aktivis dan NGO bekerja keras untuk melobi, pelbagai kenyataan dikeluarkan menggesa Agong menerima cadangan Dr Mahathir Mohamad – juga selepas siri pertemuan untuk meyakinkan ahli politik veteran itu untuk melantik Thomas sebagai peguam negara. Dan tidak lupa juga doa dari komuniti Thomas sendiri, seperti yang pernah diakuinya sebaik dilantik menjadi peguam negara.Pelantikannya merupakan suatu risiko yang diambil Mahathir ketika beliau dituduh mengenepikan dominasi Melayu untuk jawatan penting dalam kerajaan.Namun, roboh sudah halangan besar untuk sebuah jawatan yang kebiasaannya diberikan kepada orang Melayu yang setaraf atau lebih layak daripada Thomas.Ini merupakan peluang kepada Thomas untuk membetulkan naratif nasional. Beliau boleh membuktikan kepada pengkritiknya bahawa peguam negara bukan Melayu mampu menunjukkan prestasi sama baik dan adil, atau lebih daripada itu.Disebabkan keyakinan inilah Mahathir melantik Thomas, walaupun tahu akan risiko kehilangan sokongan bagi dirinya dan partinya.Bagaimanapun, buku Thomas “My Story: Justice in the Wilderness”, memusnahkan harapan ini. Beliau mencampur adukkan kegagalan dirinya untuk menyelesaikan sesuatu perkara dengan prejudis perkauman yang diwarisinya ketika dibesarkan dengan perspektif seorang dari kalangan minoriti.Beliau juga gagal memahami kesan daripada “kejujuran” tak kena tempat yang ditonjolkannya, terhadap ramai bukan Melayu berkelayakan di masa depan.Thomas meninggalkan kesan buruk kepada sebahagian besar penduduk dengan penulisannya yang angkuh dan merendah-rendahkan orang lain dalam memoirnya, iaitu buku yang Anwar Ibrahim sekali pun sukar untuk menerima walaupun beliau tidak menjadi sasaran Thomas.Apakah kita berpeluang melihat bukan Melayu memegang jawatan tinggi seperti peguam negara selepas Thomas menonjolkan perasaannya kepada umum?Segala kerja keras, melobi dan doa yang mengiringi pelantikannya sebagai peguam negara, akhirnya sia-sia.Dan ini bukan disebabkan kegagalan atau kelemahannya. Seseorang masih boleh meninggalkan legasi baik di sebalik semua itu.Ia disebabkan percubaan untuk mengalihkan kegagalannya dengan cakap lepas terhadap komuniti yang selama ini dipujuk untuk menerima meritokrasi sebagai sesuatu yang baik untuk negara.Hakikatnya, Thomas, walaupun ditentang kumpulan berhaluan kanan, diberikan peluang oleh sebahagian besar orang Melayu yang mengundi kerajaan sebelum ini.Mereka mula menerima eksperimen untuk melantik seorang bukan Melayu ke jawatan yang selama ini dikaitkan dengan kuasa politik Melayu.Rasa baik sangka itu disia-siakan dengan sebuah penulisan yang di dalamnya sarat dengan kenyataan berat sebelah, yang rata-rata disandarkan dengan kejahilannya  tentang penduduk majoriti, iaitu suatu kesilapan yang sering dilakukan masyarakat minoriti, temasuk minoriti umat Islam di sesetengah negara Barat.Disebabkan biografi Thomas, ia akan mengambil masa berdekad lagi untuk memupuk kepercayaan, melobi dan tentunya lebih banyak doa sebelum keajaiban seperti seorang peguam negara bukan Melayu di Malaysia dapat dilihat lagi.Abdar Rahman Koya merupakan ketua pegawai eksekutif dan pengarang MalaysiaNow.


Anwar bidas dakwaan 'orang pakai serban' kerajaan diskriminasi negeri pembangkang

Anwar Ibrahim hari ini menyangkal dakwaan pihak tertentu bahawa kerajaan campuran pimpinan beliau "menganaktirikan" negeri-negeri yang ditadbir oleh pembangkang.
Sebaliknya, perdana menteri berkata kerajaan meningkatkan peruntukan kepada negeri terbabit termasuk Kedah, yang kini ditadbir oleh Perikatan Nasional (PN).
"Untuk Johor naik peruntukan, untuk Kedah naik peruntukan, Alhamdulillah… tapi ada yang pakai serban cakap Anwar ini telah menganak tiri (negeri pembangkang). Itu cakap fitnah. Jadi, saya harap saudara faham.
"Saya tahu apa erti fitnah, saya tahu apa erti sakit bila dipukul, saya (tahu) erti menderita hidup dalam lokap… apa erti bila jadi Perdana Menteri saya zalim pada orang?" katanya ketika berucap pada program Himpunan Madani Kedah 2023 di Alor Setar malam tadi.
Anwar berkata sebagai Perdana Menteri, beliau tidak mahu bermusuhan dengan sesiapa sebaliknya berhasrat membangunkan semula negara dengan rakyat yang mempertahankan integriti.
Beliau turut menyeru rakyat khususnya di Kedah agar menyokong Kerajaan Perpaduan yang membawa dasar yang mengangkat martabat rakyat dan negara.
"Takkanlah sebab buat majlis hari raya nak menang (atau) kalah pilihan raya… kerana beri makan hari raya, dapat undi, tidak. Saya tidak mahu saudara saudari sokong saya sebab itu," katanya.
Perdana menteri juga berazam untuk membuktikan kepada negara dan dunia bahawa terdapat orang Melayu yang boleh memimpin negara ini dengan baik serta mampu membawa perubahan atas nama Islam.
"Saya nak tunjukkan bawah pimpinan Islam, kita boleh tadbir dengan baik dan tegakkan keadilan bagi semua rakyat negara kita dan saya harap anak muda di negara ini bawa juga perubahan ini, bukan dengan kebencian tetapi dengan kasih sayang," katanya.
Himpunan Madani itu turut dihadiri Timbalan Perdana Menteri Ahmad Zahid Hamidi, Menteri Dalam Negeri Saifuddin Nasution Ismail, Menteri Luar Zambry Abdul Kadir, Menteri Komunikasi dan Digital Fahmi Fadzil serta Menteri Perdagangan Dalam Negeri dan Kos Sara Hidup Salahuddin Ayub.


Imigresen tambah hari kerja atasi isu pengeluaran pasport

Jabatan Imigresen telah mengambil beberapa langkah proaktif bagi mengatasi isu kesesakan serius urusan pasport termasuk menambah bilangan hari bekerja iaitu pada Sabtu dan Ahad khususnya di pejabat pengeluar pasport yang mengalami kesesakan ketara.
Menteri Dalam Negeri Saifuddin Nasution Ismail berkata terdapat 20 pejabat yang berdepan kesesakan yang tinggi iaitu sembilan di Wilayah Persekutuan dan Selangor, Johor (lima), Perak (tiga) dan masing-masing satu di Melaka, Pulau Pinang dan Kedah.
Beliau berkata sejumlah RM10 juta juga telah diperuntukkan bagi bayaran lebihan masa bekerja.
“Sehingga hari ini kita sudah keluarkan hampir 2.5 juta pasport dan daripada jumlah ini, sebanyak 45% adalah permohonan dalam talian.
“Bagaimanapun pasport yang dimohon menerusi dalam talian ini akan ambil masa beberapa hari untuk disiapkan, manakala untuk permohonan ‘walk-in’ (jumpa terus) akan siap dalam tempoh satu hari,” katanya pada sesi soal jawab di Dewan Rakyat, hari ini.
Saifuddin menjawab soalan Sh Mohmed Puzi Sh Ali (BN-Pekan) yang ingin tahu langkah penyelesaian yang proaktif dan progresif dalam mengatasi isu kesesakan serius bagi urusan pasport di Jabatan Imigresen, serta cadangan untuk mengembalikan semula proses permohonan pasport secara "walk-in".
Beliau berkata selepas ancaman Covid-19 semakin reda, kadar permohonan pasport dalam kalangan rakyat adalah tinggi sehingga mengakibatkan kesesakan di pejabat pengeluar pasport terutamanya di Lembah Klang.
Sementara itu, beliau turut mengakui terdapat kesesakan di kaunter imigresen di pintu masuk utama negara khususnya di Lapangan Terbang Antarabangsa Kuala Lumpur (KLIA) dan kementerian sedang merangka langkah bagi menyelesaikan masalah itu.
Bagi penyelesaian segera, Saifuddin mengumumkan pagar automatik di KLIA yang sebelum ini hanya dibuka untuk rakyat Malaysia akan dibuka kepada warganegara asing terutama yang datang dari negara berisiko rendah seperti Singapura dan Brunei.
Beliau menjawab soalan tambahan Mumtaz Md Naw (PN-Tumpat) mengenai sama ada kerajaan sedar akan kesesakan di kaunter imigresen di pintu masuk utama sehingga boleh memakan masa sehingga tiga jam untuk cap pasport.


Rakam serbuan atau tangkapan polis bukan kesalahan, peguam bidas menteri

Kumpulan hak asasi Lawyers for Liberty (LFL) hari ini membidas Hamzah Zainudin kerana menyifatkan perbuatan merakam atau menyiarkan secara langsung operasi serbuan dan tangkapan polis sebagai satu kesalahan, mengatakan menteri dalam negeri itu tidak mempunyai asas undang-undang dalam dakwaannya.
Hamzah, dalam jawapan bertulis di Dewan Rakyat semalam, berkata mereka yang merakam tangkapan atau serbuan polis boleh dikenakan tindakanbawah Seksyen 186 Kanun Keseksaan, iaitu menghalang tugas penjawat awam.
Beliau juga berkata merakam serbuan polis juga melanggar Seksyen 233 Akta Komunikasi dan Multimedia (CMA) kerana mengganggu orang lain.
Bagaimanapun Pengarah LFL Zaid Malek berkata tiada peruntukan undang-undang yang menjenayahkan tindakan merakam pegawai polis ketika menjalankan tugas, sama ada melalui kamera, video atau siaran langsung.
“Kita tidak pernah tahu ada kesalahan seperti itu di mana-mana tempat lain dalam dunia demokrasi," katanya.
“Sebaliknya, merakam penjawat awam dalam tindakan penguatkuasaan mereka adalah tindakan positif kerana ia membantu dalam usaha mencegah perbuatan salah laku atau salah guna kuasa.
“Sedar bahawa mereka sedang diperhatikan adalah baik untuk integriti dan prestasi perkhidmatan awam, terutamanya pasukan polis."
Zaid juga mempersoalkan apakah Hamzah mendapatkan nasihat Jabatan Peguam Negara berhubung perkara itu, menyifatkan kenyataannya itu sebagai “tidak masuk akal” apabila menteri itu bergantung kepada Kanun Keseksaan dan CMA bagi menyokong dakwaannya.
“Rakaman atau siaran langsung bukan halangan kepada pegawai polis menjalankan tugas mereka seperti yang ditakrifkan dalam Seksyen 186 Kanun Keseksaan,” katanya.
"Seksyen 233 CMA juga tidak merangkumi tindakan merakam tindakan pegawai polis atau berkongsi dalam talian."
Malah, katanya, kerajaan sendiri meluluskan penggunaan kamera badan untuk polis, fakta yang menguatkan lagi betapa “tidak masuk akal kenyataan Hamzah itu”.
“Ketika membuat dakwaan tersebut, menteri dalam negeri sama ada jahil tentang undang-undang atau sengaja menghalang penelitian terhadap sebarang penyalahgunaan kuasa atau perbuatan menyalahi undang-undang oleh anggota pasukan polis," tambahnya.
“Sangat menghairankan menteri dalam negeri boleh buat kenyataan yang tidak teliti dalam era ketelusan dan akauntabiliti hari ini."
Jika serbuan atau tangkapan dilakukan mengikut undang-undang, Zaid berkata, tiada pegawai polis perlu takut mereka dirakam.
"Malahan, rakaman itu mungkin boleh membebaskan polis sekiranya aduan atau tuntutan palsu dibuat terhadap mereka," katanya.
Beliau menggesa Perdana Menteri Ismail Sabri Yaakob mengarahkan Hamzah menarik balik secara terbuka apa yang disifatkan sebagai "ancaman yang tidak boleh diterima" terhadap warga Malaysia, sambil menambah polis adalah penjawat awam dan mempunyai tanggungjawab kepada rakyat.
"Skop kesalahan jenayah tidak boleh diperluaskan mengikut kehendak dan ke


Kuasa lebih penting dari jawatan TPM, kata pemimpin Sarawak

Gabungan Parti Sarawak (GPS) hari ini menegaskan peruntukan dan pengagihan kuasa kepada kerajaan negeri adalah lebih penting berbanding tawaran jawatan timbalan perdana menteri (TPM) di peringkat persekutuan, berikutan perdebatan yang tercetus mengenai peruntukan jawatan itu kepada wakil dari dua negeri Borneo itu.
Setiausaha Agung GPS, Alexander Nanta Linggi berkata, jawatan TPM yang ditawarkan kepada Sabah dan Sarawak mungkin tidak memberi begitu banyak perbezaan kerana usaha membangunkan kedua-dua negeri lebih memerlukan peruntukan dan kelulusan bagi projek pembangunan daripada pentadbiran persekutuan.
"Yang penting bukan jawatan, yang penting kuasa," katanya ketika dihubungi MalaysiaNow.
"Jika ada kementerian-kementerian tertentu seperti mana yang ada sekarang disertakan peruntukan, projek pembangunan diluluskan, mungkin itu yang lebih penting."
Kenyataan Alexander itu merujuk cadangan  Pengerusi Barisan Nasional (BN) Ahmad Zahid Hamidi yang mahu tiga jawatan TPM diwujudkan untuk mewakili Semenanjung, Sabah dan Sarawak, sekiranya gabungan itu memenangi Pilihan Raya Umum Ke-15 (PRU15).
“Tidak salah kalau ada jawatan tiga TPM..tidak salah. Dalam perlembagaan tidak ada disebut jawatan TPM, tengoklah mungkin ada TPM dari Sabah,” kata Zahid ketika berucap dalam sebuah acara di Kimanis, Sabah Ahad lalu.
Cadangan tersebut turut senada dengan apa disuarakan oleh Pengerusi Pakatan Harapan (PH) Anwar Ibrahim yang dikatakan telah diutarakan sejak era Pakatan Rakyat.
Ketika ditanya adakah kuasa jawatan TPM itu perlu disenaraikan dalam manifesto pilihan raya, Alexander berkata, ia terpulang kepada parti yang bertanding.
"Sekiranya ada jawatan itu nanti, mestilah akan ada portfolio tertentu yang boleh beri keberkesanan pada jawatan itu demi kebaikan Sarawak dan Sabah," tambah beliau.
Bagaimanapun, beliau berkata, tumpuan utama pada masa ini ialah memenangi PRU15.
"Kalau tiba masanya tawaran ini betul-betul nak direalisasikan, kita sambut baik cadangan itu," katanya.
"Tetapi buat masa ini, biarlah kami menang dulu,” katanya.
GPS lantang dalam mendesak kerajaan persekutuan mengagihkan lebih banyak kuasa kepada kerajaan Sarawak, di mana ia berjaya dalam tuntutan royalti minyak selain melaksanakan beberapa langkah lain untuk menunjukkan negeri itu sebagai rakan kongsi setara di bawah Perjanjian Malaysia 1963.
Pada April tahun lalu, Muhyiddin Yassin yang merupakan perdana menteri ketika itu turut merujuk Sarawak sebagai “wilayah”.
“Saya tak boleh kata ia adalah negeri kerana ia besar walaupun populasinya tak besar,” katanya ketika melawat Sarawak.
Sementara itu, awal tahun ini, Sarawak menukar gelaran “ketua menteri” kepada “premier”, yang dipinda menerusi Rang Undang-Undang Perlembagaan Negeri Sarawak (Pindaan) 2022.
Dua bulan selepas Muhyiddin mengangkat sumpah selepas kejatuhan pentadbiran PH, firma petroleum negara Petronas bersetuju untuk menyelesaikan cukai jualan sebanyak RM2 bilion kepada Sarawak.


Atasi segera masalah hakisan tebing sungai di Baling

Jabatan Pengairan dan Saliran (JPS) Kedah dan Pejabat Daerah Baling digesa mengambil tindakan segera bagi mengatasi masalah hakisan tebing sungai yang berlaku di Kampung Rambung, Teluk Sanau.Persatuan Pengguna Pulau Pinang (CAP) kesal walaupun masalah tersebut sudah berlarutan sejak 15 tahun yang lalu namun hingga sekarang tidak ada tindakan yang diambil bagi mengatasinya.Mengulas laporan akhbar Utusan Malaysia, 21 Oktober 2021, mengenai perkara ini CAP bimbang jika keadaan itu dibiarkan ia akan menjadi lebih buruk dan menjejaskan kawasan persekitaran dengan lebih serius lagi pada masa akan datang.CAP percaya selain tanah perkuburan dan enam buah rumah di kampung tersebut telah terkesan dengan kejadian ini dan berada dalam keadaan tidak selamat mungkin tanah pertanian yang menghasilkan sumber pendapatan kepada penduduk di sini juga akan turut terancam.Menurut Pengerusi Jawatankuasa Pembangunan dan Keselamatan Kampung (JPKK) Roslan Mohd Akhir, penduduk yang terlibat telah membuat aduan mengenai masalah ini kepada pihak berkenaan tetapi tidak ada tindakan yang diambil.Justeru, CAP meminta JPS dan Pejabat Daerah Baling menjalankan siasatan dan kajian menyeluruh punca berlakunya masalah hakisan tebing sungai di kampung itu.Selain mendedahkan hasil siasatan dan kajian tersebut kepada umum, bantuan juga perlu disalurkan jika terdapat sebarang kerosakan harta benda yang melibatkan penduduk kampung terbabit.Mohideen Abdul Kader Presiden Persatuan Pengguna-Pengguna Pulau Pinang.* Tulisan ini adalah pandangan peribadi penulis yang tidak semestinya mencerminkan pandangan MalaysiaNow


Muhyiddin cadang mekanisme penyelarasan bantuan Covid-19 diwujudkan

Muhyiddin Yassin mencadangkan agar satu mekanisme penyelarasan bantuan Covid-19 diwujudkan bagi memastikan penyaluran bantuan kepada mereka yang memerlukan, lebih cekap, teratur dan sistematik.Menurut bekas perdana menteri itu, langkah ini perlu memandangkan ramai pihak yang tampil memberikan bantuan sepanjang tempoh pandemik Covid-19.“Rakyat Malaysia memang terkenal sifat pemurah, dan Covid-19 menyerlahkan sifat ini apabila ramai yang tampil hulurkan bantuan, selain pusat zakat, baitulmal, syarikat berkaitan kerajaan, swasta dan badan bukan kerajaan turut tampil membantu,” katanya ketika membahaskan Rang Undang-Undang Perbekalan 2022 di Dewan Rakyat hari ini.Mengulas lanjut, ahli Parlimen Pagoh itu mencadangkan sistem pengurusan bantuan bersifat “end-to-end” sebagai antara mekanisme yang boleh diketengahkan iaitu penerima boleh menerima bantuan secara terus ke dalam akaun masing-masing pada waktu memerlukan.“Bantuan boleh terus masuk ke akaun penerima dengan kadar segera sekiranya berlaku bencana atau musibah, kehilangan kerja atau jatuh di bawah kategori miskin atau miskin tegar,” katanya.Selain itu, Muhyiddin turut mencadangkan “exit policy” diwujudkan di bawah mekanisme berkenaan bagi membolehkan penerima dibantu dalam jangka masa tertentu sehingga mampu berdikari dan tidak bergantung kepada bantuan untuk tempoh lama.Dalam perkembangan sama, Muhyiddin memberi saranan supaya kerajaan memberi fokus menarik pelaburan asing baru berteknologi tinggi dan hijau dalam usaha merancakkan ekonomi negara pasca-Covid-19.“Untuk itu, kementerian perdagangan antarabangsa dan industri dan kementerian lain yang berkaitan perlu mempergiatkan lagi misi pelaburan ke luar negara di samping meningkatkan kerjasama perdagangan serantau dan global,” katanya.


Keputusan kekal OPR 3% dibuat bebas tanpa tekanan mana-mana pihak, kata Fahmi

Keputusan mengekalkan Kadar Dasar Semalaman (OPR) pada 3% seperti yang diumumkan Jawatankuasa Dasar Monetari (MPC) Bank Negara Malaysia (BNM) semalam dibuat dengan bebas tanpa tekanan daripada kerajaan atau mana-mana pihak.
Menteri Komunikasi dan Digital Fahmi Fadzil berkata malah ia adalah berdasarkan kepada faktor pertumbuhan ekonomi negara yang baik ketika ini selain kadar inflasi yang menunjukkan trend penurunan dan jumlah guna tenaga dalam pasaran kerja yang hampir penuh.
“Selain itu, negara juga dalam keadaan berdaya saing tinggi iaitu yang kedua terbaik selepas Singapura di rantau Asia Tenggara. Jadi, bila kita teliti kenyataan BNM, itu antara faktor yang membuatkan Jawatankuasa Dasar Monetari mengekalkan OPR,” katanya.
Beliau yang juga Jurucakap Kerajaan Perpaduan berkata demikian kepada pemberita selepas  merasmikan  program Kita MADANI peringkat Negeri Sembilan di Seremban semalam.
MPC Bank Negara Malaysia hari ini mengumumkan mengekalkan OPR pada 3% iaitu selaras dengan perkembangan ekonomi global serta kadar inflasi di Malaysia yang menunjukkan trend penurunan dan kekal stabil.
Kementerian Kewangan (MOF) pula menjelaskan meskipun tinjauan ekonomi global dipengaruhi risiko pertumbuhan global menjadi lebih perlahan namun, kerajaan yakin ekonomi Malaysia akan terus berkembang tahun ini.
Dalam pada itu, Fahmi berkata pihaknya sentiasa berhubung dengan Persatuan Bank-Bank Dalam Malaysia (ABM) dan Persatuan Institusi Perbankan dan Kewangan Islam Malaysia (AIBIM) supaya lebih proaktif mengadakan libat urus dengan orang ramai untuk menjelaskan kesan sebarang keputusan membabitkan OPR.
“Saya telah meminta agar ABM dan AIBIM untuk memberikan penjelasan sewajarnya sekiranya rakyat menghadapi masalah contohnya akibat daripada peningkatan OPR...kita baru keluar daripada pandemik Covid-19, dan saya percaya pihak bank faham.
...dalam tempoh moratorium sebelum ini dan selepas itu pasca pandemik, memang masih ramai yang terkesan dari segi ekonomi dan sudah pasti pihak bank bersedia membantu...kita juga alu-alukan usaha proaktif bank membantu rakyat,” katanya.